text:
Ibyaremwe bigaragaza ko hariho Imana nzima
‘Yehova Mana yacu, birakwiriye ko ikuzo riba iryawe kuko ari wowe waremye ibintu byose.’—IBYAH 4:11.
1. Ni iki tugomba gukora kugira ngo dukomeze kugira ukwizera gukomeye?
ABANTU benshi bavuga ko bemera gusa ibyo bashobora kubona n’amaso yabo. Twafasha dute abantu nk’abo kugira ngo bizere Yehova? N’ubundi kandi, Bibiliya ivuga ko “nta muntu wigeze abona Imana” (Yoh 1:18). Ku bw’ibyo se, twakora iki kugira ngo natwe dukomeze kwizera Yehova “Imana itaboneka” (Kolo 1:15)? Ikintu cya mbere twakora ni ukumenya inyigisho zipfukirana ukuri ku byerekeye Yehova. Hanyuma tugomba gukoresha Bibiliya neza kugira ngo dusenye ibitekerezo bikocamye byose “byishyirira hejuru kurwanya ubumenyi buva ku Mana.”—2 Kor 10:4, 5.
2, 3. Ni izihe nyigisho ebyiri zihuma abantu amaso zigatuma batemera ukuri ku byerekeye Imana?
2 Imwe mu nyigisho z’ikinyoma yogeye ituma abantu batamenya ukuri ku byerekeye Imana, ni inyigisho y’ubwihindurize. Iyo nyigisho ishingiye ku mitekerereze y’abantu, ivuguruza Bibiliya kandi ituma abantu batagira ibyiringiro. Inyigisho y’ubwihindurize ivuga ko ibinyabuzima byose byapfuye kubaho gutya gusa, ikaba yumvikanisha ko ubuzima bw’umuntu nta ntego bufite.
3 Hari n’abantu bo mu madini yiyita aya gikristo bigisha ko isanzure, hakubiyemo isi n’ibinyabuzima byose biyiriho, bimaze imyaka ibarirwa mu bihumbi bike gusa biremwe. Abo bantu bashobora kuba bubaha cyane Bibiliya, ariko bakavuga ko Imana yaremye ibintu byose mu minsi itandatu y’amasaha 24, mbese ko hashize imyaka ibihumbi bike gusa biremwe. Barwanya ibitekerezo by’abahanga mu bya siyansi bivuguruza uko babona ibintu. Iyo nyigisho yabo ivuguruza Bibiliya, igatuma ibivugwamo bigaragara ko bidashyize mu gaciro kandi ko atari ukuri. Abashyigikira iyo nyigisho batwibutsa bamwe mu bantu bo mu kinyejana cya mbere bari bafite ishyaka ry’Imana “ariko ridahuje n’ubumenyi nyakuri” (Rom 10:2). Twakoresha dute Ijambo ry’Imana kugira ngo dusenye inyigisho ‘yashinze imizi’ y’ubwihindurize n’ivuga ko ibintu byose byaremwe mu minsi itandatu y’amasaha 24? * Twabigeraho ari uko gusa dushyizeho imihati kugira ngo tugire ubumenyi nyakuri ku birebana n’inyigisho za Bibiliya.
KWIZERA IMANA BISHINGIRA KU BINTU BIFATIKA KANDI BIHUJE N’UKURI
4. Ukwizera kwacu kwagombye gushingira ku ki?
4 Bibiliya itugira inama yo kwizigamira ubumenyi (Imig 10:14). Yehova yifuza ko tumwizera dushingiye ku bintu bifatika kandi bihuje n’ukuri, aho gushingira kuri filozofiya cyangwa ku migenzo y’amadini. (Soma mu Baheburayo 11:1.) Kugira ngo tugire ukwizera gukomeye, tugomba kubanza kwemera tudashidikanya ko Yehova ariho. (Soma mu Baheburayo 11:6.) Ntitugera kuri uwo mwanzuro dushingiye ku buryo twumva ibintu, ahubwo tuwugeraho tubanje gusuzuma ibintu bihuje n’ukuri, kandi tugakoresha ‘ubushobozi bwacu bwo gutekereza.’—Rom 12:1.
5. Imwe mu mpamvu zishobora gutuma twemera tudashidikanya ko Imana iriho ni iyihe?
5 Intumwa Pawulo agaragaza imwe mu mpamvu zituma twemera tudashidikanya ko Imana iriho, nubwo tudashobora kuyibona. Pawulo yanditse ibirebana na Yehova agira ati ‘imico ye itaboneka, ari yo bubasha bwe bw’iteka n’Ubumana bwe, igaragara neza kuva isi yaremwa, kuko igaragarira mu byaremwe’ (Rom 1:20). Wafasha ute umuntu utemera ko Imana iriho kubona ko ayo magambo yahumetswe Pawulo yavuze ari ukuri? Ushobora gusuzuma bimwe mu bintu bikurikira bigaragarira mu byaremwe bihamya ko Umuremyi wacu afite imbaraga n’ubwenge.
IMBARAGA Z’IMANA ZIGARAGARIRA MU BYAREMWE
6, 7. Imbaraga za Yehova zigaragarira zite mu ngabo ebyiri zidukingira?
6 Imbaraga za Yehova zigaragazwa n’ingabo ebyiri zidukingira, ni ukuvuga ikirere cyegereye isi n’imbaraga rukuruzi zayo. Urugero, ikirere cyegereye isi ntikiduha umwuka duhumeka gusa, ahubwo kinaturinda ibintu byinshi biva mu kirere bishobora kutwituraho. Ibibuye bya rutura biba bishobora kwangiza isi, iyo byinjiye mu kirere cyegereye isi bihita bigurumana, bigahinduka imuri nziza cyane zishashagirana mu kirere nijoro.
7 Imbaraga rukuruzi z’isi na zo ziraturinda. Izo mbaraga rukuruzi ziva mu nda y’isi. Mu nda y’isi harimo ibintu by’urusukume bigizwe n’umushongi ugurumana w’ubutare, bitanga imbaraga rukuruzi zihambaye zikikije isi kandi zizamuka zikagera mu kirere hejuru cyane. Iyo ngabo iradukingira igatuma tutagerwaho n’ubukana bwose bw’imirase y’izuba ndetse n’ibintu bituragurika biri ku gice cy’inyuma cy’izuba. Bitewe n’imbaraga rukuruzi z’isi, izo ngufu zituruka ku zuba ntizitwika ibinyabuzima biri ku mubumbe wacu. Ahubwo izo mbaraga rukuruzi z’isi zirazifata cyangwa zikaziyobya. Twibonera gihamya y’ukuntu imbaraga rukuruzi z’isi zikora binyuze ku rumuri rw’amabara menshi rugendagenda mu kirere hafi y’Impera y’isi ya ruguru n’iy’epfo. Nta gushidikanya, Yehova afite “ubushobozi n’ububasha.”—Soma muri Yesaya 40:26.
UBWENGE BW’IMANA BUGARAGARIRA MU BINTU KAMERE
8, 9. Ni mu buhe buryo ubwenge bwa Yehova bugaragarira mu bintu kamere bigenda byisubiramo bigatuma ubuzima bukomeza kubaho?
8 Ubwenge bwa Yehova bugaragarira mu bintu kamere bigenda byisubiramo bigatuma ubuzima bukomeza kubaho ku isi. Urugero: tekereza uba mu mugi ugoswe n’inkuta kandi utuwe n’abantu benshi. Nta buryo bwo kuzanamo amazi meza buhari cyangwa ubwo gusohora imyanda. Uwo mugi wakuzura umwanda, abantu ntibabe bagishoboye kuwubamo. Mu buryo runaka, isi dutuyeho imeze nk’uwo mugi ugoswe n’inkuta. Iriho urugero rw’amazi rudahindagurika kandi ntidushobora kuyivanaho imyanda ngo tuyijyane ahandi. Icyakora, iyi si yacu imeze nk’uwo mugi, imaze igihe kirekire itunze ibinyabuzima bibarirwa muri za miriyari. Kubera iki? Ni ukubera ko ifite ubushobozi bwo guhindura ibintu mo ibindi bifitiye ubuzima akamaro.
9 Reka dusuzume umwikubo wa ogisijeni. Ibinyabuzima bibarirwa muri za miriyari byinjiza ogisijeni bigasohora gazi karubonike mu gihe bihumeka. Nubwo bimeze bityo ariko, ogisijeni ntijya ishira, kandi ikirere nticyigera kibamo umwuka wa gazi karubonike urenze urugero. Kubera iki? Ni ukubera fotosenteze. Ibimera bifata gazi karubonike, amazi, urumuri rw’izuba n’ibindi bintu bibitunga maze bigakora ibinyasukari n’umwuka wa ogisijeni. Iyo duhumetse umwuka wa ogisijeni, uwo mwikubo uba urangiye. Yehova akoresha ibimera yaremye kugira ngo ahe “abantu bose ubuzima no guhumeka” (Ibyak 17:25). Mbega ubwenge butangaje!
10, 11. Ni mu buhe buryo ubwoko bumwe bw’ikinyugunyugu n’agakoko bakunze kwita kajugujugu bigaragaza ubwenge bwa Yehova?
10 Nanone kandi, ubwenge bwa Yehova bugaragarira mu byaremwe byinshi biri kuri uyu mubumbe wacu utangaje. Bavuga ko amoko y’ibinyabuzima biri ku isi ari hagati ya miriyoni 2 na miriyoni 100. (Soma muri Zaburi ya 104:24.) Reka dusuzume ukuntu ubwenge bwa Yehova bugaragarira mu miterere ya bimwe muri byo.
11 Urugero, hari ubwoko bw’ikinyugunyugu gifite ubwonko bungana n’ijisho ry’ikaramu. Nyamara kandi, gikora urugendo rw’ibirometero bigera ku 3.000 kiva muri Kanada kijya mu ishyamba ryo muri Megizike, kiyobowe n’izuba. Icyo kinyugunyugu kibishobora gite ko izuba ritaguma hamwe mu kirere? Yehova yatumye ubwonko bwacyo buto cyane bugira ubushobozi bwo kukiyobora kugira ngo kitayoba nubwo izuba ridahama hamwe. Reka noneho dusuzume ibirebana n’ijisho ry’agakoko bakunze kwita kajugujugu. Ako gakoko karebesha amaso yako abiri yihariye cyane. Buri jisho rifite imboni igizwe n’utuntu tumeze nk’uturahuri tugera ku 30.000. Nubwo bimeze bityo ariko, ubwonko buto cyane bw’ako gakoko bushobora gusobanukirwa ibimenyetso byose biba biturutse kuri utwo tuntu twose tumeze nk’uturahuri kandi ako gakoko gashobora kubona ikintu kiri hafi yako kiyega, niyo byaba buhoro cyane.
12, 13. Ni iki kigutangaza ku birebana n’ukuntu Yehova yaremye ingirabuzimafatizo zigize umubiri wawe?
12 Ikirushijeho gutangaza ni uburyo Yehova yakoze ingirabuzimafatizo z’ibyaremwe byose. Urugero, umubiri wawe ugizwe n’ingirabuzimafatizo zigera kuri miriyoni 100 incuro miriyoni. Buri ngirabuzimafatizo ibamo akantu kameze nk’umugozi bita ADN (aside iba mu ntima y’ingirabuzimafatizo). Iba irimo amakuru yose ya ngombwa agaragaza uko umubiri wawe wose uzaba uteye.
13 Ubushobozi ADN ifite bwo kubika amakuru bungana iki? Reka tugereranye ubushobozi garama imwe ya ADN ifite bwo kubika amakuru n’ubwa CD. CD ishobora kubika ibintu bingana n’ibiba biri mu nkoranyamagambo, ibyo bikaba bitangaje cyane bitewe n’uko CD aba ari nto cyane. Icyakora, garama imwe ya ADN ifite ubushobozi bwo kubika amakuru yajya kuri za CD miriyoni incuro miriyoni. Mu yandi magambo, uramutse ufashe ADN zuzuye akayiko gato, zaba zibitse amakuru ahagije kugira ngo habeho abantu bangana n’umubare w’abatuye isi muri iki gihe wikubye incuro 350!
14. Ibyo abahanga mu bya siyansi bavumbuye bituma wumva umeze ute ku birebana na Yehova?
14 Umwami Dawidi yavuze ko amakuru aba akenewe kugira ngo hubakwe umubiri w’umuntu ari nk’aho yanditse mu gitabo. Yavuze ibirebana na Yehova Imana agira ati “amaso yawe yabonye urusoro rwanjye, mu gitabo cyawe hari handitswemo ibirebana n’iminsi ingingo zarwo zose zaremeweho, nubwo nta na rumwe rwari rwakabayeho” (Zab 139:16). Birumvikana ko igihe Dawidi yitegerezaga uko umubiri we waremwe, byatumye asingiza Yehova. Ibyo abahanga mu bya siyansi bavumbuye mu myaka ya vuba aha bituma turushaho gutangara iyo dutekereje uko Yehova yaturemye. Ibyo bavumbuye bituma twemeranya n’umwanditsi wa Zaburi wavuze ibirebana na Yehova ati “nzagusingiza kuko naremwe mu buryo butangaje buteye ubwoba. Imirimo yawe iratangaje, kandi ubugingo bwanjye bubizi neza” (Zab 139:14). Mu by’ukuri se, abantu bashobora bate kutabona ko ibyaremwe bigaragaza ko hariho Imana nzima?
FASHA ABANDI KUGIRA NGO BAHE IKUZO IMANA NZIMA
15, 16. (a) Ibitabo byacu byafashije bite abantu kwishimira ubushobozi bwa Yehova bwo kurema? (b) Ni iyihe ngingo mu zifite umutwe uvuga ngo “Ese byararemwe?” yagushishikaje mu buryo bwihariye?
15 Hashize imyaka ibarirwa muri za mirongo igazeti ya Nimukanguke! ifasha abantu babarirwa muri za miriyoni kumenya icyo ibyaremwe bigaragaza ku byerekeye Imana nzima. Urugero, mu mwaka wa 2006, muri Nzeri hasohotse inomero ya Nimukanguke! (mu gifaransa) yari ifite umutwe ugira uti “Ese hariho Umuremyi?” Yari igamije guhumura amaso y’abayobejwe n’inyigisho y’ubwihindurize n’ivuga ko Imana yaremye ibintu byose mu minsi itandatu y’amasaha 24. Ku birebana n’iyo gazeti yihariye, hari mushiki wacu wandikiye ibiro by’ishami byo muri Leta Zunze Ubumwe za Amerika ati “gahunda yo gutanga iyo gazeti yagenze neza cyane. Hari umugore wasabye amagazeti 20. Ni umwarimu wigisha isomo ry’ibinyabuzima kandi yifuzaga ko abanyeshuri be bose babona iyo gazeti.” Hari umuvandimwe wanditse ati “nkora umurimo wo kubwiriza kuva mu mpera y’imyaka ya za 40 kandi ndi hafi kugira imyaka 75, ariko sinari narigeze nshimishwa n’umurimo wo kubwiriza nk’uko byagenze muri uku kwezi dutanga iyo nomero yihariye ya Nimukanguke!”
16 Mu myaka ya vuba aha, amagazeti menshi ya Nimukanguke! yagiye asohokamo ingingo igira iti “Ese byararemwe?” Izo ngingo ngufi zigaragaza ukuntu ibyaremwe byaremanywe ubuhanga butangaje n’ukuntu abantu bagerageje kwigana Umuhanzi Mukuru. Mu mwaka wa 2010, twabonye n’agatabo kadufasha guhesha Imana ikuzo, gafite umutwe uvuga ngo “Ese ubuzima bwabayeho biturutse ku irema?” Amafoto meza n’udusanduku biri muri ako gatabo, byateguriwe kudufasha kwishimira ubushobozi bwa Yehova bwo kurema. Ibibazo biri ku mpera za buri gice bifasha umusomyi gutekereza ku byo amaze gusoma. Ese wishimiye gukoresha ako gatabo igihe wabwirizaga ku nzu n’inzu, mu ruhame cyangwa mu buryo bufatiweho?
17, 18. (a) Babyeyi, mwafasha mute abana banyu kwigirira icyizere, bakumva ko bafite ubushobozi bwo kuvuganira ukwizera kwabo? (b) Mwakoresheje mute udutabo tuvuga ibirebana n’irema mu mugoroba w’iby’umwuka mu muryango?
17 Babyeyi, ese mwaba mwarasuzumanye n’abana banyu ako gatabo mu mugoroba w’iby’umwuka mu muryango? Nimubikora, muzabafasha kurushaho kumenya Imana nzima. Wenda mufite abana b’ingimbi n’abangavu biga mu mashuri yisumbuye. Bibasirwa mu buryo bwihariye n’inyigisho y’ikinyoma y’ubwihindurize. Abahanga mu bya siyansi, abarimu, ibiganiro bivuga ibihereranye n’ibinyabuzima, zimwe muri za porogaramu zo kuri televiziyo na za filimi abantu bareba mu rwego rwo kwidagadura, bigaragaza ko inyigisho y’ubwihindurize ari ukuri. Ushobora nanone gufasha abana bawe kwamagana iyo nyigisho ukoresheje agatabo gafite umutwe uvuga ngo “Inkomoko y’ubuzima—Ibibazo bitanu umuntu akwiriye kwibaza” (mu gifaransa), na ko kasohotse mu mwaka wa 2010. Kimwe n’agatabo Ese ubuzima bwabayeho biturutse ku irema?, ako gatabo gatera abakiri bato inkunga yo kurushaho kugira “ubushobozi bwo kwiyumvisha ibintu” (Imig 2:10, 11). Kabigisha uko basuzuma niba ibyo babigisha ku ishuri ari ukuri.
18 Ako gatabo Inkomoko y’ubuzima, kagenewe gufasha abanyeshuri gusuzuma niba amakuru avuga ko abahanga mu bya siyansi bavumbuye ibisigazwa by’inyamaswa zabayeho kera bigaragaza ko ubwihindurize bwabayeho, ari ukuri. Kabatera inkunga yo kwisuzumira bo ubwabo niba mu by’ukuri ayo makuru agaragaza ko umuntu yakomotse ku nyamaswa. Nanone kandi, kabigisha uko basubiza abavuga ko abahanga mu bya siyansi bagaragarije muri za laboratwari ko ubuzima bwabayeho ku bw’impanuka. Babyeyi, nimukoresha utwo dutabo, muzatuma abana banyu barushaho kwigirira icyizere, bumve ko bafite ubushobozi bwo gusubiza abababaza impamvu bizera ko hariho Umuremyi.—Soma muri 1 Petero 3:15.
19. Ni iki kidutera ishema?
19 Ibikoresho duhabwa n’umuteguro wa Yehova biba birimo ibintu byakorewe ubushakashatsi neza, bidufasha kwibonera imico myiza ye igaragarira mu byo yaremye. Iyo ni gihamya ituma turangurura amajwi yo gusingiza Imana yacu (Zab 19:1, 2). Rwose duterwa ishema no guhesha icyubahiro n’ikuzo Yehova, Umuremyi w’ibintu byose!—1 Tim 1:17.
^ par. 3 Niba ushaka kumenya uko wakungurana ibitekerezo n’abantu bemera ko ibintu byose byaremwe mu minsi itandatu y’amasaha 24, reba agatabo gafite umutwe uvuga ngo “Ese ubuzima bwabayeho biturutse ku irema?,” kuva ku ipaji ya 24 kugeza ku ya 28.


c: text/html

text:
Yozefu ni ikitegererezo cy’abizera muri Bibiliya, abatubanjirije bamwigiyeho byinshi ari nayo mpamvu natwe uyu munsi tumwigiraho ibyo ubutwari , byatugirira umumaro ndetse n’abazakurikiraho nyuma yacu. Ni amasomo 4 y’ingenzi tugiye kwigira ku buzima bwe. Yozefu yari umuhungu wa cumi n’umwe wa Yakobo kandi yarakundwaga cyane, ndetse akaba n’umuhungu mukuru wa Rasheli, utarongeye ku byara. Rasheli yari umugore wa se ukundwa cyane, kubw’ iyo mpamvu Yozefu yabaye umuntu urinzwe cyane kandi atoneshwa.
Mu mateka ya Yozefu yose, yaranzwe no gusuzugurwa na bakuru be, akangishwa urupfu, agurishwa nk’umucakara, aza kugeragezwa n’umugore, afungwa azira akarengane, muri gereza aribagirana, nyuma asobanurira Farawo inzozi, agirwa guverineri wa Misiri, maze ageragerezwa imbere ya bakuru be, nyuma arababarira. Muri ibyo byose Yozefu yizeraga Imana kandi yabaye umuntu wo kubahwa.
Ikibi cy’ishyari n’inzangano
“ Bene se bamenya yuko se amukunda birusha ibyabo bose baramwanga, ntibajya bagira ineza bamubwira.” Itangiriro 37: 4
Bitewe n’inzangano, n’ishyari, bakuru ba Yozefu basangiye umugambi mubisha wo kumugambanira, nyuma yuko ibyo kumwica batabivuzeho rumwe bahitamo kumugurisha nk’umucakara.
Ntibisanzwe kandi ni amahano kubona ubugome mu muryango w’umuntu cyangwa kubantu be ba hafi, baba inshuti cyangwa abaturanyi. Izi ntambara zishobora kuganisha no ku rupfu, zibaho kubera ayo marangamutima ya kamere( ishyari n’inzangano) kandi rwose ibyo ntibinezeza Imana yacu. Tugomba kurangwa n’urukundo , tukamagana ikibi muri twe. Mwibuke ko ishyari ariryo ryatumye Gahini yica Abeli . Itangiriro 4
Akamaro ko kuba inyangamugayo
Ariko Uwiteka aba kumwe na Yozefu, amugirira neza amuha kugirira umugisha ku murinzi w’iyo nzu y’imbohe . Uwo murinzi arindisha Yozefu imbohe zose zari muri ya nzu y’imbohe, ibyo bakoreragamo byose niwe wabikoreshaga. Umurinzi w’inzu y’imbohe ntiyagira ikintu agenzura mu byo yamurindishije , kuko Uwiteka yari kumwe nawe, kandi ibyo yakoraga Uwiteka yamuhaga kubikoresha ukuboko kwiza. Itangiriro 39: 21-23
Yosefu yari umusore ushoboye kandi w’inyangamugayo, mu gihe yageragezwaga n’umugore wa Potifari, yakomeya ku budahemuka ntiyihakana itegeko ry’Imana. Nyamara ibyo yakoze, kubwo kurenganywa nyuma byaje kumushyirisha muri gereza byitirirwa gusebya uwo mugore. Rimwe na rimwe, tuzishyura ikiguzi kinini kugira ngo dukomeze ubunyangamugayo bwacu muri Kristo Yesu. Bizatubera igipimo kugira ngo harebwe koko niba dukunda Imana tubikuye ku mutima. Muri iyi si higanjemo ibibi byinshi kandi abizera byanze bikunze bazahigwa nabyo, ariko Imana iri kumwe natwe nkuko yabanye na Yozefu.
Yozefu yatoranyijwe n’Imana gutegeka Egiputa, yakuwe muri gereza abikesheje impano, Uwiteka yamuhaye gusobanura inzozi. Amaze gusobanura inzozi za Farawo, yatanze inama ikomeye yo gukumira inzara mu buryo burambye muri Egiputa. Imana yahamuhereye isumbwe rikomeye , Itangiriro 41:40: “Nguhaye gutwara urugo rwanjye kandi abantu banjye bose bazumvira icyo ubategetse. Ku ntebe yanjye y’ubwami yonyine nzagusumba.”
Ibi byose byerekana akamaro ko gukomeza kubera Imana umwizerwa. Iyo Yozefu akora icyaha cyo gusambana na nyirabuja, birashoboka ko amateka ye yari kurangirira aho. Imana ntiyibagirwa, irazirikana kandi igaha agaciro buri kintu kiza cyose wakoze werekeza kukuyikiranukira no kubahisha izina ryayo. Ihoraho yiteguye kuduha ibihembo bidukwiriye tukiri mu isi ndetse no guhabwa ubugingo buhoraho.
Ni ingenzi cyane ko dukwiye kwiga gukoresha impano zose twahawe n’Imana kugira ngo zigirire umumaro imbaga nyamwinshi. Gusa cyaba ari ikibazo habaye hari n’utagira impano y’Imana!
Kubabarira bifite imbaraga zo gukiza ibikomere
Yozefu abwira bene se ati” Ndabinginze nimunyegere”. Baramwegera aravuga ati” Ndi Yozefu mwene so mwaguze ngo njyanwe muri Egiputa. None ndabinginze ntimwirakaririre yuko mwanguze ngo nzanwe ino, kuko Imana ariyo yatumye mbabanziriza ngo nkize ubugingo bw’abantu. Itangiriro 45: 4-5
Mu Itangiriro 42:21, abavandimwe ba Yozefu bemeye ibibi bakoze barabyicuza. Hari hashize imyaka makumyabiri bagurishije murumuna wabo nk’umucakara, bumva ko bakoze icyaha gikomeye. Yozefu we yifuzaga kureba koko niba bababajwe n’ibyo bakoze, nubwo yari yanababariye cyera, asanga bafite imitima ishenjaguwe nawe niko kubababarira. Yozefu yasobanukiwe ko Imana ishobora kwemera ko ababisha bakugirira nabi ariko hihishemo umugisha ukomeye uzagirira akamaro abantu benshi.
Tugomba guhora twiteguye kubabarira no gukora ibyo Umwami Mana adushakaho niyo haba mu bihe bibi, ntawamenya, ibibazo urimo gucamo hirya yabyo hariyo imigisha ikomeye. Si ngombwa ko ubabarira umuntu ugusabye imbabazi gusa, ahubwo ukwiye kumubabarira ataragira icyo akubwira kuko bizatuma ubohoka maze ukire ibikomere. Ni byo, abakugiriye nabi nabo igihe cyo kwicuza nikigera bazagira umutwaro uremereye w’ibibi bagukoreye. Bazahorana ibikomere bidakira, kandi ntawundi muganga bakeneye atari imbabazi zawe.
4. Kumenya intego n’umugambi w’Imana kuri twe, ni ngombwa
Kandi Imana yatumye mbabanziriza ngo ibabesheho mugire icyo musiga mu isi, ibarokoze gukiza gukomeye. Itangiriro 45: 7
Kuva mu ntangiriro y’inkuru ya Yozefu, turabona neza uburyo yari afite kwizera kandi akamenya intego ye. Gukorera Imana no gukorera abantu , byatumye akomeza gushikama no mu bigeragezo kandi nyuma y’ibyo byago byinshi yabaye umuntu wa kabiri ukomeye muri Egiputa .
Inkuru ya Yosefu yerekana ko no mu bihe bibi tugomba gukora ibishoboka byose, tugashikama ku kwizera kandi dukiranuka, tugatumbira mu ijuru. Kandi igihe tuzaba turi mu mugambi w’Imana nta kibi cyangwa uwo ari we wese uzaturwanya, nta mpamvu y’ubwoba. Tugomba kwiga kumenya imigisha izava mu kugeragezwa kwacu ko ari ntagereranywa.
Imana ibahe umugisha!
Source: BIBLIA JFA
[email protected]
REBA INYIGISHO KU BIJYANYE N’IBIGERAGEZO:
.Inkomoko y’ibigeragezo / Impamvu Imana iduhumuriza mu makuba || Pastor Desire
VIDEO
. Yifashishije UBUHAMYA bwe//Umva uko waba mu kigeragezo ukavamo uri umutsinzi unezeza Imana n’abantu
VIDEO

robotstxt: allowed

filter: keep


text:
Ejo ku Cyumweru tariki 19 Gicurasi 2019, ku Mubuga muri Karongi habaye igikorwa cyo Kwibuka abazize Jenoside yakorewe Abatutsi mu 1994, hasabwa ko hakubakwa urwibutso ruzimurirwamo imibiri ishyinguwe imbere ya Kiliziya yiciwemo abatutsi benshi.
Ni igikorwa cyatangijwe n’urugendo rwo Kwibuka, rwitabiriwe n’abayobozi batandukanye mu nzego za Leta, Abanyeshuri bo muri ES Mubuga by’umwihariko abo muri AERG yaho, abaturage bo muri Mubuga na Karongi, inshuti zabo, abacitse ku Icumu b’i Nyanza babarizwa mu itsinda ryitwa ‘Amashami Yashibutse ku Mayaga’, ‘Inkoramutima’ n’abandi benshi.
Abanyeshuri bo muri AERG ya ES Mubuga ni bamwe mu bayoboye Urugendo rwo Kwibuka hamwe n'abayobozi n'abaturage
Nyuma y’urugendo rwo kwibuka, habayeho igikorwa cyo gushyira indabo ahashyinguwe abazize Jenoside yakorewe Abatutsi mu 1994, habaho no kunamira izo nzirakarengane. Umwe mu bazi Mubuga kuva kera mbere ya Jenoside yavuze amateka yo ku Mubuga, uburyo abapadiri baho ari bo bitangiye abakiristu ngo bicwe nyamara ari bo bari baherutse kubaha Penetensiya.
Bunamiye abashyinguye mu rwibutso rwa Mubuga
Hakurikiyeho ubuhamya bwa Francoise Mwamila. Muri Jenoside yari afite imyaka 8, yanyuraga ku bantu batemaguye yabaza bakamucecekesha nk’umwana bakamubwira ko azabimenya nakura. Ubwo yumvaga amasasu, amafirimbi n’ingoma yarirukaga akajya kureba kuko yumvaga ari nk’indirimbo. Bagambaniwe n’umukozi wo mu rugo rw’umwalimu aho bari bihishe muri Salle y’ikigo Mwamila yagize ati “Bamaraga kwica, bakihemba byeri, bagafata ku ngufu abagore n’abakobwa. Bamwe mu babikoze n’ubwo ntabibuka amazina kuko nari umwana, ariko njya mbabona ndetse na hano ndimo ndababona.”
Mwamila hari ubwo bashatse kumwica, bamusaba amafaranga, abamenera amafaranga y’ibiceri hasi, batangira kubirwanira, ariruka arabacika, ahungira mu bisheke. Yahoraga abona Abatutsi bicwa, akabaza icyo bazira ntibabone uko bamusobanurira, bagahora bamubwira ko bazamusubiza. Bamwe babarohaga mu Kivu ari bazima, abandi bamwe byageze aho bihamagarira abishi, ababyeyi benshi bafashwe ku ngufu, harimo na nyinawabo wabahungishije, nyuma bakanamwica. Umwana muto w’imyaka 2 wa nyina wabo yari asigaranye bamuciye akaboko we arirukanka. Byageze aho yiyita umuhutu atazi n’ibyo ari byo, akavuga ko nyina ari umututsi bamwishe, naho se ari umuhutu anamuhimba izina. Yahishwe n’umugabo witwa Tito, aramurinda n’ubwo umugore we atamushakaga ariko ashimira cyane Tito.
Kimwe n’abandi benshi bacitse ku Icumu, yasoje ubuhamya bwe ashimira cyane, ati “Ndashima cyane RPF ndetse n’Imana kuko iyo batabaho ntitwari gusigara. Ababyeyi bacu bari imfura cyane. Tito wagize ubutwari bwo kumpisha kugeza ku munota wa nyuma yarakoze. Numvaga namubaza impamvu nta bandi yafashe, ariko buriya ni bwo bwari ubushobozi bwe. Turanashimira cyane FARG yaduhaye kwiga no kuminuza. Twarashyingiwe, twarabyaye. Byaduteye ishyaka ryo kwitirira abana bacu amazina abakwiye., umwana umwe namwise ISHAMI undi mwita ISHEMA, Ishema ryabo ni Ishami ryashibutse kandi Ishami ryabashibutseho ni Ishema kuri twe.”
Umuhanzi Jean Marie mbere yo kuririmba yabanje gukomeza abacitse ku icumu kandi ashimira Tito wahishe Mwamila. Ati“Nimukomere. Iyo abahutu bose baza kumera nka Tito ntabwo Jenoside yari gushoboka. Ba Tito turabashimira, ariko abandi nabo turabagaya. ”Mu ndirimbo ye yise ‘Umusonga’ yagize ati “Umusonga w’undi iyo uza kukubuza gusinzira cya gihe, u Rwanda ntabwo ruba rwarahogoye, tuba dutaramye turirimba iterambere…Wari ufite ubushobozi ntiwabukoresha,…Mbega ngo murakora mu nda u Rwanda?! Mugakorera umushahara mutindi?! Mwari mukwiye kwigaya mugasaba imbabazi amahoro akongera gutemba.” Yakomeje agira ati“Kwisinziriza, ukishyira mu nzozi, umuturanyi atakamba ataka ati ‘Wantabaye’ ntumutabare ni ubugwari, ni ubuswa bubi, ni n’ubunyamaswa buruta ubusanzwe. Ni umuco mubi, udakwiye kurangwa abanyarwanda ukundi. Harabaye ariko ntihakabe.”
Hakurikiyeho igikorwa cyo kwerekana igishushanyo cy’uko urwibutso ruzubakwa ruzaba rumeze. Bavugamo ko hazaba harimo umwanya wihariye wa buri cyiciro mu Rwibutso, harimo ibyakozwe muri Jenoside n’ababikoze, harimo icyumba cy’umwihariko cy’umukara kigaragaza uruhare rwa ba ruharwa bakoze Jenoside yakorewe Abatutsi, igice cyo kuruhuka nyuma yo kureba ayo mateka yihariye n’ibindi.
Mukamunana Alphonsine, ihagarariye abafite ababo bashyinguwe mu Rwibutso rwa Jenoside rwa Mubuga mu ijambo rye yagize ati, “Duteranye tutishimira intsinzi ya Yubile ahubwo twibuka abacu tutakiri kumwe nabo. Abo mpagarariye barakomeye, barashima Leta y’ubumwe bw’abanyarwanda yashyizeho iminsi 100 yo Kwibuka abacu. Iyo tutagira ingabo za RPF Inkotanyi tuba twaribagiranye cyangwa bamwe baraheze imahanga. Abacitse ku icumu bakomeje urugamba ndetse bambariye gusigasira amateka y’u Rwanda harimo no gusigasira aho abacu bashyinguye kuko bazafatanya mu kubashyira mu rwibutso rwiza rubabereye, rufite isuku kandi rubugamisha.” Yakomeje avuga ko bamwe bataragerwaho na gahunda za Leta zirimo na Girinka kuko hari abari aborozi nyamara ubu batagira itungo na rimwe. Ashimira Leta ndetse n’umuryango mugari w’abanyarwanda, agakomeza abacitse ku icumu by’umwihariko.
Uhagarariye imiryango ifite ababo bashyinguwe ku Mubuga
Uhagarariye IBUKA mu Karere ka Karongi, Bwana Isaac ashimira abaje kwifatanya nabo mu gikorwa cyo kwibuka, yasabye ko ku Kiyaga cya Kivu hashyirwa ikimenyetso cyo Kwibuka kuko hari benshi bakijugunywemo nyuma yo kwicwa n’ubwo hari bamwe cyafashije kurokoka ariko cyanatawemo benshi. Yashimiye cyane Umurinzi w’igihango, Tito wahishe Mwamila. Yagize ati “Tito turamushimira mu rwego rwa IBUKA, ni byo koko iyo tugira benshi nkawe u Rwanda rwari kugira amahoro na Jenoside ntiyari kubaho…Mukomere mwese abacitse ku icumu. Turanashimira cyane Nyakubahwa Perezida wa Repubulika kuko twibaza aho twakabaye turi tukumva ntaho.”
Uhagarariye IBUKA mu Karere ka Karongi yashimiye Tito wahishe Mwamila
Umuyobozi w’Akarere ka Karongi, Bwana Ndayisaba Francois washimiye abaje kwifatanya nabo ndetse akanashimira uwakoze igishushanyo mbonera cy’urwibutso rwa Mubuga, yahaye ikaze umushyitsi mukuru, Senateri Mukankusi Perrine. Yavuze ko uretse uwaba afite ubwenge butuzuye cyangwa udatekereza kure ari we wenyine wakumva ko hari uwagenewe Jenoside nyamara ari ukwibeshya. Yavuze ko urubyiruko rukwiye gutozwa kwerekeza mu bikorwa by’iterambere bakareka kwijandika mu bikorwa by’urukozasoni, bakirinda ibiyobyabwenge. Yanenze cyane ubwitabire bw’abari aho, avuga ko ababyeyi bakwiye kujya bitabira bakareka kohereza abana gusa ngo bo basigare mu ngo zabo yibaza niba hari abadafite inyama y’ubumuntu.
Mayor wa Karongi yatanze ijambo ry'ikaze
Umuyobozi w'Akarere ka Karongi yagarutse ku kibazo cyo guca umuco wo kudahana agira ati “Ntabwo tugomba gushyigikira umuco wo kudahana. Ni yo mpamvu abo bose bakoze amahano, bagakora Jenoside yakorewe Abatutsi ntitubahishire bahanwe ngo twumve ko habaho kubembereza. Abantu bakwiye kubana mu kuri nta mpamvu yo guhishira ikibi. Dukwiriye kubumbatira ibyo twagezeho…Aho tugeze twubaka inzibutso tuhashyire amateka yacu kugira ngo hatazabaho indi Jenoside iyo ariyo yose.” Yakomeje ahumuriza abacitse ku icumu rya Jenoside yakorewe Abatutsi ababwira ko igihugu kibakunda kandi kitazahwema kubafasha mu bishoboka. Yijeje kandi ubuvugizi ndetse anashimangira ko ibyo basabye byose n’ubwo byari ibyifuzo ari inshingano z’igihugu, bakoze kubibutsa. Yavuze ko bizakorwa kuko hari hategerejwe igihe cyo kubikora.
Uwari Umushyitsi Mukuru ni Senateri Perrine Mukankusi
Senateri Perrine Mukankusi wari umushyitsi mukuru yasabye abatarahigwaga muri Jenoside yakorewe Abatutsi n'abakoze Jenoside yakorewe Abatutsi ko bakwitandukanya n’ikibi ndetse ntibanakomeze kugira ipfunwe ahubwo bakabana neza na bagenzi babo kuko igihugu gishyira imbaraga mu kubabarira no gusigasira ubumwe n’ubwiyunge ari cyo kibereye u Rwanda rw’ejo hazaza. Yasoje ijambo rye asaba abanyarwanda bose kuba intumwa y’ubumwe n’ubwiyunge, gukomeza abababaye no kurushaho kwibuka biyubaka nk’uko insanganyamatsiko yo Kwibuka ku nshuro ya 25 ibivuga iti; ‘Twibuke, Twiyubaka.’
ANDI MAFOTO:
Hashyizwe indabo ku rwibutso rushyinguyemo inzirakarengane zazize Jenoside yakorewe Abatutsi mu 1994
Amafoto: Deo Indebakure


text:
Posted January 31, 2021 at 21:31 by Tohoza INFO: Search & Find in Rwanda
Dutanga ABAKOZI BO MU RUGO b’ingeri zose, Abaseriva, Abarwaza, Abazamu n’abandi batandukanye, Kigali, Rwanda
Dutanga Abakozi bo Mu Rugo b’ingeri zose, Abaseriva, Abarwaza, Abazamu n’abandi , Kigali, Rwanda
Abakozi dutanga uko bameze
Abakozi dutanga ni abakozi bujuje ibikurikira:
- Bahembwa guhera ku mushahara wa 30 000 Rwf kuzamura.
- Baba barahawe amahugurwa kandi bamenyereye akazi.
- Tuba tuzi inkomoko yabo, bityo bikatworohera gufatanya namwe na Police iyo habaye ikibazo.
Uko dutanga serivisi
- Uraduhamagara, ukatubwira uko umukozi wifuza ameze.
- Tugashaka mubo dufite niba tumufite.
- Twaba tumufite ukishyura 25 000 Rwf ya serivisi.
- Tukaguhuza n’umukozi.
Mu gihe umukozi twaguhuje nawe mutahuje tugushakira undi mukozi mu gihe hatari hashira amezi 6 wishyuye.
Ku bindi bisobanuro
Ku bindi bisobanuro mwatuvugisha kuri +250786970909 / +250784251104.


text:
Kwishimisha no kwishimira mu buriri ntibigisaba ko umugore abonana n’umugabo. Mu gihe kwikinisha byari bizwi cyane ku bagabo, ubu n’abagore babihagurukiye bashishikaye. Ntibikiri iby’abagore b’abazungu, ngo no mu Rwanda bireze, nk’uko urubuga Ubuzima.rw rubibitangaza.
Mu kubikora, bamwe bakenera filime cyangwa amashusho, abandi bakoroherezwa n’ibitekerezo. Hari ababiterwa no kubura umugabo igihe babyifuje, kubera akazi cyangwa abagabo babo bari kure, bakirwanaho muri ubwo buryo banga kubaca inyuma.
Hari n’ababiterwa no kwanga guta igihe bashaka umugabo cyangwa batinya ko yabumvira ubusa, dore ko ngo abagabo basigaye bihagararaho kubera ubuke bwabo. Hari n’ubwo umutware ikamyo iba yarakwamye cyangwa ari Ntamwete; byose bikaba bisaba gushitura kandi n’umugore nta mbaraga yifitiye
Nk’uko tubikesha ikinyamakuru Aufeminin.com, hari n’ababibonamo uburyo bwo kumenya aho barangira umukunzi ngo akoreho cyane cyangwa na we ngo yibwirize aho agomba kugeza.
Mu gihe kandi abagabo bamwe bikinisha bari kumwe n’abagore babo, ba nyiramama wanjye bo ngo babifashwamo neza n’abagore bagenzi babo birinda imibabaro y’ubusa. Uwashaka kumva impamvu ubutinganyi bwiyongera, yahera aha, kuko guhuza ibitsina binyuranye ntacyo bikimaze!
Buriya se ibyitwaga imibonano mpuzabitsina bizitwa iki? Bamwe bati, « Byose ni kimwe »! Ahaaa..!
By P.B


text:
Kwiga umunsi wose ku banyeshuri bizaca ubuzererezi mu bana
Yanditswe na MUGISHA BENIGNE
Umunyamabanga wa Leta muri Minisiteri y’Uburezi ushinzwe amashuri y’inshuke, abanza n’ayisumbuye, Munyakazi Isaac, avuga ko gahunda yo kwiga umunsi wose ku banyeshuri izakemura ikibazo cy’ubuzererezi mu bato.
Mu kiganiro kihariye n’Imvaho Nshya, Munyakazi yagaragaje inyungu yo kuvanaho kwiga mu byiciro ku banyeshuri b’amashuri abanza, ahubwo bakiga umunsi wose, zimwe muri zo ni izijyanye no kugabanya ubuzererezi mu bana bato.
Yagize ati “Hari ubwo wasangaga abana ku mihanda imbere ya saa sita wababaza impamvu batagiye kwiga, bakavuga ko biga ikigoroba, wababona inyuma ya saa sita ukababaza impamvu batagiye kwiga bakakubwira ko bagiyeyo mu gitondo, ugasanga ni urujijo gusa.”
Avuga ko kwiga mu byiciro byatizaga umurindi kuzerera kw’abana, kuko mu gihe bize mu gitondo, nyuma ya saa sita babaga bazerera, naho abize inyuma ya saa sita nabo ugasanga mu gitondo barazerera.
Avuga ko umwanya munini babaga bafite wabongereraga ubuzererezi ariko ubu bukaba bugiye kugabanuka kuko batazongera kubona uko birirwa ku mihanda.
Umunyamabanga wa Leta muri MINEDUC kandi avuga ko kwiga umunsi wose ku bana bo mu mashuri abanza bitazateza ikibazo cyo kubona ifunguro rya saa sita kuko n’ubusanzwe abana biga mu mashuri abegereye ku buryo ntawabura uko asubira mu rugo gufata ifunguro.
Ati “Nta kibazo k’ifunguro aba bana bazagira kuko abenshi biga hafi y’iwabo kuko amashuri abanza yegereye ababyeyi kurusha amashuri y’uburezi bw’ibanze kuko utayasanga hose, bazajya bataha rero bage gufungura, bagaruke bige nyuma ya saa sita.”
Ababyeyi bamwe bishimira iyi gahunda kuko izabakemurira ikibazo cy’abana bamwe na bamwe bajyaga birirwa ku mihanda, ni mu gihe ariko abandi basanga kwiga ikiciro kimwe byari byarabafashije kuko babonaga abo basiga ku rugo, bagateka bakarera n’abana mu gihe ababyeyi bagiye guhinga.
Nyirabahire Dative ati “Nge iyi gahunda ndayishimiye cyane, abana bange babaga batize ikigoroba bakirirwa ku muhanda nkanababura ngo mbatume, ahubwo irari ry’umuhanda rigatuma hari n’ubwo basiba kwiga bakererewe. Hari ubwo nabonaga amasaha yo kwiga yegereje bataragaruka ngo bitegure, nkajya kubasha iyo bagiye, hakaba n’ubwo mbabura bikarangira basibye ishuri.”
Naho Mukazayire Alphonsine we avuga ko abana be yari yarabanyuranyije ibyiciro kugira ngo age abona abamufasha abana n’imirimo.
Ati “Nge iyi gahunda izansubiza inyuma mu mikorere, kuko abana bamfashaga imirimo, nari narabanyuranyije ibyiciro byo kwiga, abize ikigoroba bagasigarana abana bato bakanatekera abize igitondo, bavayo bagasigarana abana n’urugo abandi bakagenda, nabo bagasigara mu mirimo.”
Avuga ko ibyo byatumaga akorera cyane urugo ntibabure icyo barya kuko yabaga afite abamufasha, dore ko ngo ari n’umupfakazi, yafatanyaga n’abana be muri byose.
Gusa ngo nabyo nta cyo bitwaye kuko azashaka ubundi buryo bw’imibereho, abana be bakiga neza.


text:
U Rwanda rwafashe ingamba zo gukumira no kurwanya icuruzwa ry’abantu (Igice cya mbere)
Yanditswe na Habimana Augustin
Muri iki gihe hirya no hino ku Isi hagenda havugwa ukwiyongera kw’ibyaha bijyanye n’icuruzwa ry’abantu ndetse no gushakira inyungu mu bandi.
Ni muri urwo rwego rwo guhangana n’ibyo byaha ndengamimpaka, Leta y’u Rwanda yashyizeho itegeko nº 51/2018 ryo ku wa 13/08/2018 ryerekeye gukumira, kurwanya no guhana icuruzwa ry’abantu no gushakira inyungu mu bandi, ryasohotse mu Igazeti ya Leta n° 39 yo ku wa 24/09/2018.
Leta y’u Rwanda ishingiye ku masezerano mpuzamahanga anyuranye yemeje, arimo Amasezerano Mpuzamahanga agamije gukuraho icuruzwa ry’abantu no gushora abandi mu busambanyi yemerejwe ahitwa Lake Success, New York, n’Inama Rusange y’Umuryango w’Abibumbye ku wa 21 Werurwe 1950, nk’uko yemejwe burundu n’Iteka rya Perezida n° 162/01 ryo ku wa 31/12/2002; Amasezerano Mpuzamahanga yerekeye Uburenganzira bw’Umwana yemerejwe i New York ku wa 20 Ugushyingo 1989 nk’uko yemejwe n’Iteka rya Perezida no 773/16 ryo ku wa 19 Nzeri 1990 no ku masezerano adahatirwa y’inyongera ku masezerano yerekeye uburenganzira bw’umwana, ku birebana n’igurishwa ry’abana, kubashora mu busambanyi no kubakoresha mu mikino y’urukozasoni, nk’uko yemejwe n’iteka rya Perezida no 31/01 ryo ku wa 26 Gashyantare 2002 ndetse n’Amasezerano y’Umuryango mpuzamahanga w’Umurimo no 182 yo ku wa 17 Kamena 1999 yerekeye guca byihutirwa kandi burundu imirimo mibi ikoreshwa abana, yemejwe n’Iteka rya Perezida n°39 bis/01 ryo ku wa 30 Nzeri 1999, yashyizeho itege
ko rihuriza hamwe ibikubiye muri ayo masezerano anyuranye, rikaba rigamije gukumira, kurwanya no guhana icyaha k’icuruzwa ry’abantu no gushakira inyungu mu bandi. Iri tegeko riteganya kandi ibyerekeye kurengera no gufasha abakorewe icyaha k’icuruzwa ry’abantu.
Ibirebwa n’iri tegeko
Nk’uko biteganywa n’ingingo ya kabiri (2), iri tegeko, rireba icuruzwa ry’abantu iryo ari ryo ryose kimwe n’ikindi cyaha cyose riteganya, byaba bikozwe mu rwego rw’ubugizi bwa nabi buteguye cyangwa mu bundi buryo, bikorewe umuntu wese mu ifasi ya Repubulika y’u Rwanda gikozwe n’umuntu ufite ubwenegihugu nyarwanda, umuntu udafite ubwenegihugu cyangwa umunyamahanga wabaga mu Rwanda igihe icyaha cyakorwaga. Iri tegeko rireba kandi icyaha cyose giteganywa n’iri tegeko iyo gikorewe hanze y’ifasi ya Repubulika y’u Rwanda gikozwe n’umuntu ufite ubwenegihugu nyarwanda cyangwa undi muntu wabaga mu Rwanda ku buryo buhoraho igihe icyaha cyakorwaga, cyangwa gikozwe n’umuntu ufite ubwenegihugu ubwo ari bwo bwose cyangwa udafite ubwenegihugu agikoreye Umunyarwanda.
Muri iri tegeko gushakira inyungu mu wundi muntu bisobanurwa nko gukoresha undi imirimo y’agahato, ubucakara n’ibindi bikorwa bifitanye isano n’ubucakara, haba mu Rwanda cyangwa mu mahanga, harimo gukoresha umuntu mu gusabiriza; kubera umubyeyi umwana utabyaye, kumwakira mu muryango cyangwa kumwishingira hagamijwe kumugira umucakara, kumukoresha mu gusabiriza cyangwa ubundi buryo bwose bwo kumushakiramo inyungu; guha umwana umuntu utaramubyaye ngo amugire umwana we, amwakire mu muryango cyangwa amwishingire hagamijwe inyungu; gukoresha umwana cyangwa kumutanga ngo akoreshwe imirimo inyuranyije n’amategeko; guca ingingo z’umubiri cyangwa ibice by’umubiri w’undi hagamijwe gushakira inyungu mu wundi n’ibindi bikorwa byose byo gushakira inyungu mu wundi muntu biteganywa n’amategeko.
Naho icuruzwa ry’abantu bisobanurwa nk’igikorwa cyose gikozwe n’umuntu hagamijwe gushaka inyungu, uha cyangwa ushakira undi akazi, utwara, wimura, uhisha cyangwa wakira undi muntu; hakoreshejwe ibikangisho, imbaraga cyangwa ubundi buryo bwose bw’agahato, ishimuta, uburiganya, ubushukanyi, kumubonerana kubera ububasha umufiteho cyangwa kubera ko ari umunyantege nke, gutanga cyangwa kwakira ubwishyu cyangwa inyungu kugira ngo umuntu ufite ububasha ku wundi muntu yemere; igikorwa cyose gikozwe n’umuntu wese uha akazi, utwara, wimura, ucumbikira cyangwa wakira umwana hagamijwe kumushakiramo inyungu.
Iri tegeko ritegeka Minisiteri bireba gushyiraho politiki n’ingamba mu bijyanye no gukumira icuruzwa ry’abantu. Icyakora, Minisiteri ifatanya n’inzego za Leta, iz’abikora, sosiyete sivile n’imiryango mpuzamahanga mu gukumira icuruzwa ry’abantu. Mu rwego rwo gukumira kandi, Umuntu wese umenye amakuru ku muntu wakorewe icyaha k’icuruzwa ry’abantu, ku ikorwa ry’icyo cyaha cyangwa ku mugambi wo kugikora ategetswe kubimenyesha Urwego rufite ubugenzacyaha mu nshingano zarwo cyangwa ubundi buyobozi bubifitiye ububasha kugira ngo bikurikiranwe.
Umuntu wese ukora imirimo y’ubwikorezi mu rwego rw’ubucuruzi kandi afite inshingano zirimo kugenzura ko buri mugenzi afite ibyangombwa bimuranga cyangwa ibyangombwa by’inzira bimwemerera kwinjira mu gihugu agiyemo cyangwa mu kindi gihugu cyose anyuramo; kumenyesha ubuyobozi bubifitiye ububasha ko hari umuntu washatse gukora urugendo cyangwa warukoze, yifashishije serivisi y’uwo mwikorezi, adafite ibyangombwa bimuranga cyangwa ibyangombwa by’inzira bimwemerera kwinjira mu gihugu yerekejemo cyangwa igihugu cyose anyuramo. (Biracyaza)


text:
Indwara yo koroha kw’amagufa (Osteoporosis) ni indwara ifata amagufa y’umuntu igatuma yoroha kuburyo umuntu ashobora kuvunika ku buryo bworoshye, hahandi umuntu ashobora gutsikira gato ukabona igufa riravunitse,bishobora no kugera n’aho umuntu yitsamura igufa rikavunika. Ahanini ikunze kwibasira abantu b’igitsina gore bamaze kugera mu za bukuru (abamaze gucura) ndetse n’abasaza.Ubu burwayi kandi ngo bushobora gufata abantu bakiri bato biturutse ku ruhererekane rw’imiryango mu gihe hari uwo mu murango wigeze kuyirwara. (heredite).
Ese ubu burwayi bwaba buterwa n’iki ?
Iyi ndwara iterwa n’ibintu bitandukanye,muri byo twavugamo nka :
* Kubura vitamine D ituruka ku izuba bituma umunyungugu wa kalisiyumu utinjira mu mubiri.
* Imirire mibi Idakungahaye kuri kalisiyumu
* Kurya umunyu mwinshi
* Kunywa itabi n’ibindi binyobwa bifite arukoro (alcool)
* Kubura imyunyu ngugu ya Kalisiyumu(calcium).
* Binaterwa no kuba umuntu atarakoze imyitozo ngororamubiri akiri muto
* Kuba ahantu hatagera izuba, urugero nko ku muntu urwara akarembera mu buriri igihe kirekire,ibyo bituma abura vitamine D ituma umunyu ngugu wa Kalisiyumu winjira mu mubiri
* Abagore bageze mu zabukuru bibasirwa n’izi ndwara, akenshi biterwa n’uko imisemburo ya esitorojeni (estrogen)
* igenda igabanyuka bigatuma amagufa atakaza ya myunyu ngugu ya Kalisiyumu, amagufa akoroha.
* Kugabanyuka k’umusemburo wa Testosterone ku bagabo
Ese iyi ndwara igira ibihe bimenyetso ?
- Ubu burwayi umuntu ashobora kubugira ntabimenye kugera aho amagufa atangiye kuvunika ku buryo bworoshye.Ariko hari bimwe mu bimenyetso umuntu ashobora kugira,muri byo twavugamo nka :
- Ububabare mu magufa ndetse no mu ngingo
- Kwangirika k’utugufa tugize urutirigongo bishobora kugaragazwa no kubabara umugongo.Gusa kubabara umugongo bishobora guterwa n’izindi mpamvu.
- Kuvunika kw’amagufa y’amaguru ku bantu bageze mu za bukuru cyane cyane mu itako n’ahandi
- Kwiheta k’urutirigongo ku bantu bashaje
- Kugira umunaniro cyane nabyo bishobora kuba icyimenyetso cyo koroha kw’amagufa.
- Abantu bagaragaza ibimenyetso by’iyi ndwara ngo baba bafite ibyago byo kumugara kuko kuvunika kwabo biba byoroshye, naho kubavura bikagorana kuko amagufwa aba yangiritse cyane.
Ese wari uzi ko hari ubufasha mu kwirinda ndetse no kuvura uburwyayi bw’amagufa ?
Uko umuntu agenda akura, niko hagenda habaho impinduka ku mubiri w’umuntu,umunyungugu wa kalisiyumu ugenda utakara,ariko ugasanga ibyo turya ntibikungahaye kuri uwo munyu,ese wari uzi ko ubu hari imyunyungugu ya kalisiyumu yunganira ibyo urya ?Uretse kalisiyumu,hari n’indi miti myimerere ifasha amagufa ndetse ikanakurinda kuba amagufa yakwangirika.Twavugamo nka : Compound Marrow powder, Joint health capsule, calcium capsule,…….
Twabibutsa ko iyi miti nta ngaruka igira ku muntu wayikoresheje. Uramutse ukeneye iyi miti wahamagara kuri 0788698813 / 0785031649 cyangwa ukaba wagana Horaho Life dukorera mu mujyi wa kigali kwa Rubangura muri Etage ya 3, mu muryango wa 302.Ndetse wanasura urubuga rwacu arirwo www.horahoclinic.rw.
KURIKIRA VIDEO HANO USOBANUKIRWE BYIMBITSE
Igisubizo ku burwayi bw’imitsi ,umugongo, ingingo n’amagufwa//ikiganiro n’inzobere ku buzima


text:
Urwego rw’igihugu rushinzwe imiyoborere myiza RGB rumaze guhindura imibereho y’abaturage mu nkunga yageneye ikigo cy’Abadacogora n’Intwari yo gufasha abagenerwabikorwa bayo 80.
Mu igenzura ryakozwe n’ikigo cy’igihugu gishinzwe imiyoborere myiza RGB kuva tariki ya 11-12/6/2018 basanze hari byinshi bimaze guhinduka mu bagenerwabikorwa 80 bafashwa n’ikigo cy’Abadacogora n’Intwari birimo amakimbirane yo mungo yagabanutse ndetse n’ikibazo cy’ubukene bwagiye bugabanuka bakabasha kurya inshuro ebyeri ku munsi n’abana bamwe bataye ishuri babasha kurisubiramo.
Nkurikiye André umukozi muri RGB aganira n’abagenerwabikorwa bo mu murenge wa Nduba mu karere ka Gasabo yababwiye ko intego yabo mu gutanga inkunga bari bagamije gufatanya n’ikigo cy’Abadacogora n’Intwari guhindura byinshi mu mibereho yabo.
Ati “ twebwe turishimira intambwe imaze guterwa mu kubaka ubushobozi bw’imiryango itishoboye kandi niyo ntego yacu ko igira imibereho myiza”.
Aha avuga ko intego bari bagamije gufasha umuryango mu gukomeza imibanire myiza no kurinda umwana ihohoterwa kandi ko byatangiye kugerwaho kuko ubu abaturage babasha kwikemurira ibibazo babifashijwemo n’imboni z’umuryango.
Ibi bishimangirwa n’ubuhamya butangwa n’ababyeyi bagaragaje ko ubu mu miryango yabo amakimbirane yagabanutse, kandi ko abana babo bashoboye gusubira mw’ishuri ubu bakaba biga neza.
Mukarugero Jeanette atangaza ko ubu umuryango we wagize impinduka mu mibereho ya buri munsi kuko yabashije gukora ubucuruzi buciriritse akabasha kujya abona amafaranga make make yo kwikemurira ibibazo.
“Nta muntu ukiburara dusigaye turya byibura kabiri ku munsi kandi dufite intego yo kurya gatatu kuko amahugurwa twahawe yabidufashijemo kugenda dusezerera ubukene burundu” Mukarugero.
Ubuyobozi bw’imirenge ya Nduba mu karere ka Gasabo na Rilima mu karere ka Bugesera bubarizwamo abagenerwabikorwa b’ikigo cy’Abadacogora n’Intwari bushima ibikorwa bimaze kugerwaho birimo gusigasira imiryango hagabanywa amakimbirane yo mungo.
Muri rusange muri iyo mirenge uko ari ibiri hari hateganyijwe ibikorwa byo gufasha imiryango gukemura amakimbirane no gutsura umubano hagati y’abagize umuryango (Umugore, Umugabo, Abana n’abaturanyi) no gufatanya n’abagenerwabikorwa mu kugena gahunda zituma abagize umuryango muri rusange basobanukirwa n’ibijyanye n’amakimbirane, kuyakemura no kwita ku burenganzira bw’umwana harimo no kurindwa ihohoterwa iryo ari ryo ryose.
Ikindi ni ugufasha imiryango ikennye kubona igishoro giciriritse (Seed Capital) kugira ngo bongere ubushobozi bwo gukemura ibibazo bimwe na bimwe byo mu rwego rw’ubukungu.


text:
Abafite ubumuga bw’uruhu bifuza ko muri komite nyobozi za Caritas Kigali habamo abafite ubumuga bw’uruhu kugirango babakorere ubuvugizi.
Iki cyifuzo cyatanzwe na Komezesunge Charles ufite ubumuga bw’uruhu, ubwo yitabiraga inama y’abakorerabushake ba Caritas Kigali yateranye tariki ya 8/5/2021 yasabye ko muri komite zabo bashyiramo ababana n’ubumuga bw’uruhu kugirango bajye babakorera ubuvugizi mu bibazo bahura nabyo.
Mu buhamya yatanze yagaragaje ko bahura n’imibereho igoye kubera uruhu rwabo kuko abantu benshi babanena ndetse hakaba nabakorerwa ihezwa mu muryango nubwo byagiye bikosoka buhoro buhoro kubera uruhare rwa Reta y’u Rwanda yabahaye agaciro.
Komezusenge ati “Nubwo reta yacu yadufashije bakadushyiriraho uburyo bwo kudufasha mu bibazo abafite ubumuga bw’uruhu duhura nabyo twifuza ko twagira ahantu hatandukanye badufasha kuvuga ibibazo byacu ndetse bakadufasha kubikemura”.
Komezusenge avuga ko uruhu rwabo rubabangamira ku buryo bibasaba kurubungabunga ariko ubushobozi bwo kubona amavuta yabugenewe yo kwisiga bikabagora kuko ahenze ndetse rimwe na rimwe bikabaviramo kurwara nka kanseri y’uruhu.
Padiri Twizeyumuremyi Donatien umuyobozi wa Caritas Kigali asanga icyifuzo cya Kuradusenge ari cyiza kandi ko bazagishyira mu bikorwa kugirango babakorere ubuvugizi aho biri ngombwa.
Ati “dusanzwe dukorana n’abafite ubumuga butandukanye ubu rero ubuvugizi ubwo aribwo bwose twakorera ababana n’ubumuga bw’uruhu ni ngombwa ko nabo tubibuka icyo dushoboye tukabafasha.
Ibikorwa byo gufasha abafite ubumuga yavuze ko ari ingenzi kuko bikubiye mu nyigisho y’inyandiko ya Papa Francisco ivuga ku byishimo by’urukundo (La joie de l’amour).
Padiri Twizeyumuremyi yemereye uyu Kuradusenge icyifuzo cye cyo gushyira abafite ubumuga bw’uruhu muri komite za Caritas Kigali kuko bizabafasha kumenya no kubakorera ubuvugizi mu bibazo bafite.
Padiri Twizeyumuremyi avuga ko nubwo abafite ubumuga bw’uruhu rwera mu Rwanda bagira ibibazo byinshi ntibabura kwishimira intambwe imaze guterwa mu Rwanda bishimira ko Abanyarwanda bamaze kugera ku rwego rushimishije rw’imyumvire, aho batakibaha akato nk’uko byahoze, ahubwo bamaze kumenya ko abafite ubumuga bw’uruhu rwera, na bo ari abantu nk’abandi kandi bashoboye.
Mu mwaka wa 2013 nibwo Umuryango w’Abibumbye wemeje ko tariki ya 13 Kamena ari umunsi ngarukamwaka wo kuzirikana imibereho y’abafite ubumuga bw’uruhu.
Mu Rwanda uyu munsi wizihijwe ku nshuro ya karindwi, ariko kubera icyorezo cya Covid-19, ukaba wizihijwe hifashishijwe ikoranabuhanga aho abanyamuryango bari mu ngo zabo.


text:
Kuva mu mwaka w’1984, Caritas y’Arikidiyosezi ya Kigali ibinyujije mu mushinga w’ « Abadacogora n’Intwari » wita ku bana bahoze mu muhanda mu buryo butandukanye harimo : kubakura mu buzima bwo kuba mu muhanda no kubafasha gusubira mu buzima busanzwe. Ubusanzwe Umushinga wakoreraga mu bigo bitatu (3) : Aribyo ikigo cy’« ABADACOGORA » cyita ku bana b’abahungu kiri mu mujyi hafi ya y’amashuri abanza ya paruwasi Sainte Famille, Ikigo cy’ « INTWARI » , cyita ku bana b’abakobwa gituranye n’icy’ « ABADACOGORA » , hakaba n’ikigo giherereye i Nyamirambo muri Collège Saint André kirera abana b’abakobwa n’abahungu cyitwa « ABADACOGORA N’INTWARI » . Ibi bigo byose bikorera mu karere ka Nyarugenge.
Muri uyu mwaka wa 2017 umushinga waguye ibikorwa byawo utangiza ikigo cya kane cyakira abahungu n’abakobwa mu karere ka Bugesera mu murenge wa Rweru,akagali ka Kintambwe mu mudugudu wa Nyiragiseke. Iki kigo kizajya cyakira abana bagera kw’ijana buri mwaka. umwihariko w’iki kigo n’uko uzajya ucumbikira abo bana mu gihe gito kitarengeje amezi atandatu imbere y’uko basubiza mu miryango yabo.
Mbibutse ko ibikorwa by’uyu mushinga bigera hose muri Arikidiyosezi ya Kigali kuko ukorana bya hafi n’amaparuwasi 28 mu rwego rwo gukumira ikibazo cy’abana bo mu muhanda.
Ni kuri uyu wa gatandatatu taliki ya 06 gicurasi 2017 umushinga w’Abadacogora n’Intwari wakiriye ku nshuro ya mbere abana mirongo ine n’umwe(41) bagizwe n’abahungu makumyabiri na barindwi (27 ) hamwe n’abakobwa icumi na bane (14) .
Abo bana bari mu kigero cy’Imyaka iri hagati y’irindwi (7) na cumi n’itanu(15) kandi bose ni abana birirwaga mu muhanda bakanawuraramo.
Imbere y’uko abo bana bajyanwa muri icyo kigo abarezi bashoboye gusura imiryango yabo banakorana inama bababwira uburyo bazabakira bavuye muri icyo kigo n’uko bagomba gutegura uburyo abo bana basubizwa mu mashuri.Abana nabo babwiwe uko bagomba kwitwara muri icyo kigo bagiyemo.
Kugeza ubu ukwezi kugiye gushira icyo kigo kimaze kwakira abana bose hamwe mirongo itanu n’umwe (51) barimo abakobwa cumi n’icyenda n’abahungu mirongo itatu na babiri(32) nkuko babyivugira abo bana bameze neza ,bishimiye uburyo babayeho muri icyo kigo , uburere bwiza barimo kuhabonera.
Tubibutse ko abakozi bose bari muri icyo kigo ari umunani bagizwe n’umuyobozi w’ikigo n’abasosiyali bane (4),Ushinzwe ubuhinzi n’ubworozi umwe (1),umutetsi umwe(1) n’umuzamu umwe(1).
Icyo kigo gifite ibyangombwa byose kugira ngo cyakire abana aribyo amacumbi y’abahungu n’abakobwa, icyumba cy’uruganiriro, icyumba cy’uburiro, ibyumba by’amashuri bine, igikoni, amacumbi y’abarezi, ubwiherero n’ubwogero buhagije, Ibiraro cy’inka aho dufite inka eshatu (3).


text:
Ubufasha bwashyikirijwe iyo miryango bugizwe n’ibiribwa birimo umuceri, isukari, ifu y’igikoma na kawunga. Imiryango ibiri yashyikirijwe ubukode bw’inzu bw’amezi atandatu mu gihe imiryango ine yahawe ubw’amezi atatu.
Milcah Aziz yavuze ko iyo nkunga batanze ari impano umuryango we bwite wiyemeje gushyikiriza abagizweho ingaruka na Guma mu rugo atari inkunga yakusanyijwe n’ibigo by’amashuri ayoboye.
Yagize ari “Gutanga bifungura imiryango y’imigisha n’amahirwe biva ku Mana. Ntabwo gusa byerekena urukundo ku Mana ahubwo bituma imigisha isakara mu buzima bwacu. Biranditse ko Imana izatwitaho natwe nitwika ku bakeneye ubufasha.”
Imiryango yakiriye ubufasha yahurije ku kuba igiye kubwifashisha mu gihe iri kwisuganya ishaka ibyangombwa nkenerwa nyuma y’ingaruka z’ubukene no kubura amikoro yatewe na Guma mu rugo nk’imwe mu ngamba zo guhangana na COVID-19.
Milcah Aziz ni umuyobozi w’amashuri abiri y’incuke arimo Blooming Buds School rikorera ku Kacyiru na Little Flowers school riherereye mu Kiyovu ho mu Mujyi wa Kigali. Imyaka isaga 11 amaze mu Rwanda n’umuryango we avuga ko ari umugisha kuba mu muryango Nyarwanda.


text:
Muri iki gihe bijya bibaho ko umusore umwe agira abakobwa barenze icumi bose bifuza kurongorwa nawe kandi wenda akeneyemo umwe gusa. Buri umwe wese aba akora ibishoboka byose ngo arebe uko amwegukana. Ni iki gituma aba bakobwa bose biruka kuri uyu musore kandi hari abandi bifuza umukobwa bakundana bakamubura ?
N’ubwo bisanzwe bizwi ko buri wese agira ibyo akunda bitandukanye n’iby’abandi, hari bimwe mu bintu bigaragara ko ari iby’ibanze ku musore ngo akundwe n’abakobwa ndetse bifuze ko banarushingana bakibanira akaramata.
1. Kuba umusore afite akazi
Nk’uko benshi mu nkumi babyitangarije, bagize bati umugabo akwiye kuba umutware w’urugo kandi akaba anafite ubushobozi bwo kurutunga n’ubwo n’umufasha we aba agomba kumufasha ariko ngo "Nta Je t’aime inzara igutema amara" burya nta mukobwa wakwifuza kubana n’umusore nawe ubwe nta buzima yifitiye.
2. Ubunyangamugayo no kwiyubaha
N’ubwo umusore yatunga ibya Mirenge burya iyo ari umunyamanyanga, ari umusambanyi, agira umwanda cyangwa atazi kwiyitaho nko mu myambarire, ibyo byose bituma nta nkumi imwifuzaho ko yayibera umugabo. Bivuga rero ko umusore ugaragara neza kandi wiyubaha ariwe nzozi z’umukobwa wifuza uwo barushingana.
3. Imibanire no gusabana n’abandi
Nta gushidikanya ko umusore uzi kuganira, gusetsa no gukora utundi tuntu dushimisha benshi akundwa n’abakobwa batari bake. Ibi kandi ni ho hanagaragara imitoma no kuryoshyaryoshya mu magambo bityo umukobwa akabonamo umusore nk’uwashobora gutetesha no gususurutsa urugo rugahoramo akanyamuneza.
4. Kuba umuntu uzi gufata ibyemezo no gushyira mu gaciro
Nk’uko umugabo ari umutware w’urugo, ni ngombwa ko agira ubushobozi bwo kwifatira ibyemezo no kuba ashyira mu gaciro ku buryo ashyira buri kintu mu mwanya wacyo, akagira gahunda kandi akagaragaza ibitekerezo byateza urugo imbere. Burya kandi ngo no kugira igitsure kidakabije ku mugabo abakobwa/abagore batari bake barabikunda.
5. Kugira inzu yo kubamo
Iki cyo gikunze kugaragara ku basore bo mu byaro hirya no hino. Ku nkumi zo mu cyaro ndetse kugira inzu nicyo cy’ibanze ku musore wifuza ku rushinga kuko binamenyerewe ko buri wese aba mu nzu ye, bitandukanye no mu mujyi aho usanga abenshi bibera mu nzu bakodesha. Gusa no mu mijyi cyane cyane iyo mu ntara, abakobwa benshi ntibishimira kuba babana n’umusore udafite inzu.
Shakisha ku Urwego.com
Imyitwarire y'umusore ukundwa n’abakobwa
Muri iki gihe bijya bibaho ko umusore umwe agira abakobwa barenze icumi bose bifuza kurongorwa nawe kandi wenda akeneyemo umwe gusa. Buri umwe wese aba akora ibishoboka byose ngo arebe uko amwegukana. Ni iki gituma aba bakobwa bose biruka kuri uyu musore kandi hari abandi bifuza umukobwa bakundana bakamubura ?
Labels: urukundo


text:
Mbere yuko tuvuga ibindi, reka turebe igisobanuro kigufi cy’urugo rwa ’Gikristo’
Urugo rwa Gikristo si inyubako. Ni ahantu ho mu Mwuka, ahantu uhora wifuza kuba. Urugo ni ahantu umuryango uba. Urugo rwa 1 rwari ubusitani bwo mu ngobyi ya Edeni.
Ibi bituma tubona urugo mu buryo 2: Ahantu hatanga ibyishimo, heza hari amahoro, abantu bisanga, ahantu hitabwaho kandi hagirwa heza.
Ikintu cy’ingenzi cyane ku rugo si inyubako, ubunini bwayo cyangwa ubwiza ifite, ahubwo ni urukundo abantu barurimo bakundana.
Ibyanditswe byera muri Bibiliya biduhugurira kuyoboza Imana inzira kubyerekeye urugo:
Kuba mu gakinga k’urusenge,Biruta kubana n’umugore w’ingare mu nzu y’inyumba. Imigani 25: 24. Umunsi w’imvura nyinshi y’urujojo rudahita,N’umugore w’ingare uvuga urudaca birahwanye. Ushaka kumubuza ni nko kubuza umuyaga,Azamufata anyerera nk’amavuta. Imigani 27: 15-16
Urugo rushobora kuba mu mujyi cg mu cyaro, mu miferege y’umuhanda cg aho imodoka zihagarara. Ikingenzi n’uko abantu 2 bakundana baba bemeranijwe kuhaba, bakahakora umuryango bombi bakunda kimwe.
Arababwira ati “Mwitonde kandi mwirinde kwifuza kose, kuko ubugingo bw’umuntu butava mu bwinshi bw’ibintu bye.” Luka 12:15
Akamaro k’urugo ku mugabo n’umugore:
1. Ni ahantu ho kuruhukira
2. Ni ingabo, n’ubwirinzi bumurinda isi n’igitutu cyayo
3. Ni ahantu ho kugarurira ubuyanja no gusubizwamo imbaraga
4. Ni ahantu ho kurerera abana.
INZIRA 4 WANYURAMO KUGIRA NGO UGIRE URUGO RWA GIKRISTO
Urugo rurangwa n’ibyishimo, ni ngombwa kuruharanira. Nta kintu na kimwe gipfa kwizana ngo kikwiture hejuru , niyo mpamvu urugo rwa Gikristo kurugira bisaba ko umuntu agira amahame akurikiza.
1. Kristo Yesu agomba kwemerwa nk’urufatiro n’umutwe w’urugo.
"Umuntu wese uza aho ndi, akumva amagambo yanjye akayakomeza, ndabereka uko asa: asa n’umuntu wubaka inzu, agacukura hasi cyane akageza urufatiro ku rutare. Nuko umugezi wuzuye uhururira kuri iyo nzu ariko ntiwabasha kuyinyeganyeza, kuko yubatswe ku rutare". Luka 6:47-48. Aba bantu iyo begereye Imana bituma nayo ibaba hafi.
2. Gukoresha amahame ya Bibiriya: Ijambo ry’ Imana ni umuyobozi wo gushyingiranwa
3. Gushyiraho igihe cyo gusenga mu muryago: Ni ukureba neza niba hari ibihe bihoraho bituje byo gusenga muri kumwe, niba bidashoboka buri wese aho ari akagira ibihe bihoraho byo gusenga. Ariko ibyiza ni ugusengera hamwe muri kumwe n’abana niba mubafite.
Ikindi ni ukugira umwete wo kujya mu materaniro kandi mukagira imirimo mubarizwamo mu rusengero.
Gutoza abana kujya gusenga bagasobanukirwa ko kujya gusenga ku cyumweru ari ngombwa
4. Gutekereza nk’umugabo cgangwa umugore w’umukristo.
"Ntimukagire icyo mukorera kwirema ibice cyangwa kwifata uko mutari, ahubwo mwicishe bugufi mu mitima, umuntu wese yibwire ko mugenzi we amuruta". Abafilipi 2 :3
Abantu bashyingiranywe bagomba guhuza imigambi buri muntu yari afite mbere yuko bashakana, kugira ngo babihuze n’urugo rwabo. Emera kureka inyungu zawe runaka, imigambi n’amahitamo kubw’inyungu z’urugo.
Wikwitega ko buri gihe uburyo bwawe aribwo bukurikizwa, itegure kugira ibyo uhara( ureka). Ngurwo urugo rwa Gikristo. Kugira ngo urugeremo neza, uruboneremo amahoro urabikorera.
Iyi nyigisho yateguwe inatambutswa na Ev. Adda Darlene KIYANGE, mu kiganiro ’INAMA KU GUSHYINGIRANWA KWA GIKRISTO’
Wanakurikira kandi iyi nyigisho: Uruhare rw’indangagaciro za gikristo mu kuzana amahoro n’ibyishimo mu muryango || Pst Jean Jacques K
[email protected]


text:
Mu gitambo cya misa yo gushimira Imana yabereye muri Kigali Arena tariki ya 6/12/2020 Karidinali Antoine Kambanda yashimiye Perezida Paul Kagame waje kwifatanya nawe uburyo atahwemye gufasha Kiriziya mu bikorwa bitandukanye.
Ati “Ndagirango nshimire cyane nyakubahwa Perezida wa Repuburika mbere na mbere ubutumwa bwiza bwanyubatse yanyoherejeje maze gutorerwa kuba Cardinal, hanyuma mu munshimire no kuba yaduhaye uyu mwanya wo kwifatanya muri iki gitambo cy’Ukarisitiya dushimira Imana”.
Yakomeje amushimira ko tariki ya 27 Mutarama uburyo yaje mu birori yakirwa i Kigali nka Arikiyesikopi akamugezaho icyifuzo cyo kubaka Katedarari ibereye umujyi.
“Ndabashimira nkuko mwadusezeranyije kudufasha mwaduhaye ikibanza cyiza kibereye ingoro y’Imana mu mujyi hagati y’Ahahoze Gereza ya Kigali” Cardinal Kambanda Antoine.
Yamushimiye ubushishozi no kureba kure kuko yabahaye kariya gasozi bikaba bifite icyo bivuze gikomeye kuri bo. Nk’uko Gorogota n’umusaraba wari ikimenyetso cyo gucibwa wahindutse ikimenyetso cy’umukiro none na kariya gasozi cyari ikimenyetso cyo gucibwa hagiye kuba ahantu h’ubuzima, umukiro n’umugisha.
Cardinal Kambanda yongeye ati “ Ndabashimira cyane kandi ubufatanye na Kiriziya mukomeje kutugaragariza mu butumwa bwacu no gukomeza kubaka ubumwe n’ubuvandimwe bw’abanyarwanda dushobore kuva mu mateka mabi y’amacakubiri na Jenoside yakorewe abatutsi byadusigiye kandi natwe tubijeje ubufatanye nka Kiriziya kugirango abanyarwanda bagire ubuzima busagambye”.
Cardinal Kambanda Antoine yanashimiye Imana kuko wari umunsi w’ibyishimo yongeye ati “mumfashe dushimire Imana kuko niyo itugejeje kuri ibi byishimo bikomeye tutaherukaga kugira mu Rwanda. Ibi byagaragaje ukuntu abanyarwanda bakunda Imana kandi bakunda Kiriziya kuko aho urukundo rw’umuntu rugarukira ninaho ibyishimo by’umuntu bigera”.
“Ntawaruziko u Rwanda Rwagira Cardinal, igihugu gito kandi ivanjiri ihageze vuba ugereranyije n’ibindi bihugu byakiriye inkuru nziza. Hashize imyaka 1500 Imana rero yatugiriye ubuntu kandi ndagirango mbasabe turusheho guharanira kuyitunganira cyane cyane dutoza abato umurage wo gukunda Imana no no kuyubaha, kuyizera no gusenga.
Ndashimira cyane Nyirubutungane Papa Francisco muri gahunda afite yo kuvugurura iyogezabutumwa agaha imbaraga, akanatekereza kuri Kiriziya za kure z’intamenyekana, ni muri urwo rwego no mu Rwanda yaduhaye Cardinalm tukaba duhawe umwanya mu nama ya Papa I Roma” Cardinal Kambanda.
Yanashimiye Papa Francis kubona ukuntu yahisemo kuduha ubukaridinali kuri 28/11/2020 ku munsi wa Bikiramariya w’iKibeho.
Kibeho nayo ihishura urukundo umubyeyi Bikiramariya afitiye abanyarwanda kandi uyu Mugisha watumye u Rwanda na Kibeho birushaho kumenyekana. U Rwanda rero rufite umugisha ukomeye, asaba abantu kurushaho kwiyambaza umubyeyi Bikiramariya cyane cyane ingo, abashakanye, mu bibazo zihura nabyo zijye ziyambaza umubyeyi Bikiramariya kuko nkuko yagobotse urugo rw’ikana nazo azajya azigoboka.
Mugusoza yashimiye abepisikopi bagenzi be bo mu Rwanda no mu karere, abasaserodoti, abiyeguriye Imana, n’abakirisitu mubutumwa bwo kunga umuryango nyarwanda bakora isanamitima n’iremamiryango mu iyogezabutumwa ryabo.
Ati “Iyi mpano y’ubukaridinari n’imbuto n’ubwitange n’ubutumwa bwa Kiriziya niyo mpamvu ibi byishimo n’ishema tubisangiye mwese”.
Yabasabye gukomeza kwimika ubuvandimwe mu bantu, abantu babiba urwango n’amacakubiri boye guhabwa intebe mu bantu Imana ikomeze iganze iwacu kuko ahari urukundo n’umubano Imana iba ihari cyane cyane hitabwe ku ngo no k’urubyiruko kugirango hasigasirwe abana bacu hababwe umurage mwiza w’u Rwanda bunze ubumwe n’urukundo rw’abana b’Imana bityo ivanjiri ibe koko urumuri n’umunyu.


text:
Mugihe umuntu ari umukristo ni byiza ko ashakana n’uwo bahuje kwizera kugira ngo hatazabamo guhangana kw’imyemerere, ahubwo habeho gusenyera umugozi umwe. Ibi bituma mwembi mufashanya mu mibereho ya gikristo ndetse mugasingira icyo Kristo yabafatiye.
Umukunzi ni nde? Umukunzi ni umuntu mufitanye urukundo ruganisha ku gushyingiranwa na we ku mugaragaro. Umusore agira umukunzi w’umukobwa, umukobwa akagira umukunzi w’umusore. Ibindi bizanwa na Satani. Bisaba ngo ube uhamanya n’umutima wawe ko ushaka gushyingiranwa n’uyu muntu. Urukundo rudashingiye ku gushyingirwa kenshi ruganisha abantu mu busambanyi. Ni byiza kwirinda icyaha cy’ubusambanyi nk’umukristo. Biba byiza iyo icyo igihe cyo gukundana kitabaye kirekire cyane.
Ibintu 7 byo kwitaho mu guhitamo umukunzi:
1.Kuba yifitiye ubuhamya bwiza budashamikiye kubw’ababyeyi be cyangwa abamureze.
Kuba ababyeyi be ari abakristo, avukakwa Pasiteri se, ntibivuze ko ari umukristo mwiza. Ese arakijijwe yera imbuto z’abihannye? Mubyukuri agomba kuba yifitiye ubuhamya bwiza budashamikiye kubw’ababyeyi be cyangwa abamureze.
2. Ntugashyingirwe kuko ariko ababyeyi bavuze
Banza nawe ubyiyumvemo wumve ko aricyo gihe. Hari igihe ababyeyi bashobora kugushyira ku nkeke bati “Gira vuba, dukeneye ko ushaka” Ugahita ubikora vuba nk’uko babikubwiye ariko si byiza, wakagombye kuba ubyiyumvamo ko ari cyo gihe kandi bikwiriye.
3. Genzura neza niba uwo wita umukunzi yaba ari inshuti yawe koko
Umuntu ashobora kukubona akagukundira ko uri mwiza, ufite amafaranga, inzu cyangwa akabona ufite imibereho myiza cyangwa yishakira ahantu azaba mubyukuri akaza atari wowe akunze. Rero ni byiza kubigenzura ukamenya ko ari wowe akunda.
4. Zirikana ko abantu badahinduka burundu kandi ko ikintu cyose utishimira ku mukunzi wawe ari nawe wumva muzashyingiranwa gishobora kutazahinduka ubwo ugafata umwanzuro hakiri kare bitewe n’uko ukwihangana kwawe kungana kuri icyo kintu.
5.Reba niba ufite umutungo watuma ushyingirwa. Iyo utarawubona ntabwo ucika intege ahubwo uharanira kuwushaka
Ubundi kubaka urugo bisaba ubushobozi cyangwa se amafaranga,ni byiza ko iki kintu ugishingiraho ukavuga uti “Uko mbona meze ubungubu nshobora kubaka urugo”.Iki ni ikintu cy’ingenzi ukwiye kurebaho.
6.Reba niba ufite aho uzabana n’umukunzi wawe. Iyo utahafite ubishyira muri gahunda ukahashaka.
Ntibivuze ko abantu bose baba bafite inzu ariko ni ngombwa kureba niba ufite nibura ubushobozi bwo gukodesha ku buryo mutazajya muraraguza. Ibyo bintu byose birategurwa.
7. Menya neza ingeso z’umukunzi wawe cyane ugashaka amakuru ku buhamya bwe kandi mw’ibanga.
Menya neza amateka y’ubuzima bwe: Niba yararezwe n’ababyeyi be, byari bimeze bite? menya niba nta bikomere yagize mu buzima. Ni ibiki byabababaje umutima we bikamushegesha. Menya niba yarigeze arara ubusa na rimwe. Menya niba mu buzima bwe yarabonye urukundo rwuzuye ndetse n’ibyangombwa by’ibanze.
Mubyukuri ibyo umuntu yashingiraho ahitamo umukunzi ni ni byinshi ntawabirangiza ariko byibuze ufite ayo makuru byazagufasha kumenya uko utwara umukunzi wawe mu buzima bwa buri munsi.


text:
Nyuma yo gutabwa na nyina, Manzi yahawe umuryango mushya, igihe UNICEF yafashaga abasosiyari b’uRwanda bakamuhuza n’ababyeyi bamurera kandi bamukunda.
NGOMA, mu Rwanda – Manzi yatawe na nyina nyuma y’iminsi ibiri ye y’amavuko. Nta muntu wigeze amenya umuryango we akomokamo. Nta yandi mahitamo abakozi b’ibitaro bari bafite uretse kumuha ikigo k’imfubyi aho yakuriye n’abandi bana b’abahungu bagera kuri 33.
Manzi ufite imyaka 10 ati“Twari dufite aba mama babiri bari bashinzwe kutwitaho uko twari 33.” “Batugaragarije urukundo kandi badukoreye ibyo bari bashoboye, ariko bari bake kandi twe turi benshi.”
Abasosiyari bagerageje gushakira Manzi umuryango inshuro nyinshi ariko ntibyakunda.
Birasa nk’aho yari ategereje umuryango wihariye wujuje ibisabwa atashakaga gutezukaho. Ariko hari ikintu kimwe twari tuzi: Manzi yifuzaga bikomeye umuryango umukunda kandi umwitaho. Yashimishwaga n’abana biganaga iyo yababonaga baje gusenga bari kumwe n’ababyeyi babo, hanyuma amateraniro yarangira bagatahana mu rugo n’ababyeyi babo. Uko abana benshi bakomeje kubona imiryango ibarera, byamuteye kwifuza cyane kubaho mu buzima bwo mu muryango.
Uretse gahunda ya Leta Tubarerere mu Muryango (TMM), yashyizwe mu bikorwa ku nkunga ya UNICEF n’abandi bafatanyabikorwa, abasosiyare bagerageje gushakira Manzi umuryango. Iyi gahunda yitwa Tubarerere mu Muryango yabashije kuvana abana benshi mu bigo barererwagamo ibashyira mu miryango.
Cyriaque aragira ati: “Ndibuka neza ko twari dufite imiryango myinshi yashakaga kwakira Manzi iwabo mu muryango. Rimwe twamutwaye gusura imwe muri iyi miryango, ariko nta n’umwe yashakaga kujyamo.”
Manzi yakunze mu buryo bw’ibanga umuryango w’abana babiri b’inshuti magara. Yabonye uburyo ababyeyi babo bana b’inshuti ze bamwishimiraga igihe cyose yabasuraga. Tumaze kubona ubucti buri hagati ya Manzi n’ababyeyi b’inshuti ze, abasosoyari ba TMM begereye uwo muryango babaganiriza icyifuzo cy’uko bakwakira Manzi mu muryango iwabo.
Ku ikubitiro, uwo muryango ntabwo wahise ubyemera ahanini bashingiye ku kuba badafite uwabafasha kongera umubare w’abana bitaho, ariko bakundaga Manzi nk’umwana wabo, kandi bahise bemera kumwakira. Nyuma yo gusura uwo muryango mu rwego rwo kumenyerana n’abakozi ba TMM, Manzi yashyikirijwe uwo muryango umurera ku mugaragaro mu mwaka wa 2017.
Incuti ze zahindutse abavandimwe be, kandi buri wese yamwitaga “Imfura” mu muryango.
Babifashijwemo na UNICEF, abanyamwuga ba TMM bakomeza gusura Manzi mu muryango mushya n’abandi bana bashyizwe mu miryango, kugira ngo bamenye neza ko bari kumenyera neza.
Yuje ishema Manzi aragira ati: “Nshimishijwe ko ababyeyi b’incuti zanjye bahindutse abanjye. Barankunda cyane kandi biranshimishije. Nabanje kuzajya mbahamagara mu mazina yabo ariko ubu mbahamagara Mama na Data. Ndabakunda nanjye.”
Izina rya Manzi ryarahinduwe mu rwego rwo kumurinda.
Gahunda ya Tubarerere mu Muryango yabashije gushyirwa mu bikorwa kubera inkunga ya (USAID/DCOF), ishyirwa mu bikorwa na Leta y’u Rwanda ku bufasha bwa UNICEF n’imiryango ya sosiyete sivile.
Source: www.unicef.org/rwanda/rw
[email protected]


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa mbere, taliki ya 22, Ukwezi Kwa karindwi, turasoma mu Kubara 20.14-29
14.Mose ari i Kadeshi atuma intumwa ku mwami wa Edomu ati “Isirayeli mwene so arakubwira ati: Uzi imiruho twabonye yose.
15.Ba sogukuruza baramanutse bajya muri Egiputa tumarayo igihe kirekire. Abanyegiputa batugirira nabi, bayigirira na ba sogokuruza.
16.Dutakiye Uwiteka yumva ijwi ryacu, atuma marayika adukura mu Egiputa. Dore none turi i Kadeshi, umudugudu wo ku rugabano rwawe.
17.Reka tunyure mu gihugu cyawe, ntituzagira umurima cyangwa uruzabibu tunyuramo, kandi ntituzanywa amazi yo mu mariba yawe, ahubwo tuzaca mu nzira y’umwami, twe gutambikira iburyo cyangwa ibumoso, tugeze aho tuzarangiriza igihugu cyawe.”
18.Umwami wa Edomu aramusubiza ati “Ntuzanyura mu gihugu cyanjye, ntagusanganiza inkota.”
19.Abisirayeli baramubwira bati “Tuzaca mu nzira nini, kandi twebwe n’amatungo yacu nitunywa amazi yawe, tuzakwishyura icyo uzacira. Reka tuhace n’amaguru gusa, nta kindi tuzakora.”
20.Arabahakanira ati “Ntimuzahanyure.” Abedomu babashingira urugerero rw’ingabo nyinshi n’amaboko menshi.
21.Nuko Abedomu banga gucisha Abisirayeli mu gihugu cyabo. Ni cyo cyatumye Abisirayeli bahindukira bakahareka.
22.Bahaguruka i Kadeshi, iteraniro ry’Abisirayeli ryose rigera ku musozi Hori.
23.Uwiteka abwirira Mose na Aroni ku musozi Hori uri ku rugabano rw’igihugu cya Edomu ati
24.“Aroni agiye gusanga ubwoko bwe, kuko atazajya mu gihugu nahaye Abisirayeli, ubwo mwagomereye itegeko ryanjye ku mazi y’i Meriba.
25.Jyana Aroni na Eleyazari umwana we, ubazamure umusozi Hori,
26.wambure Aroni imyambaro ye uyambike Eleyazari umwana we, maze Aroni ari bupfireyo asange ubwoko bwe.”
27.Mose abigenza uko Uwiteka yamutegetse, bazamuka uwo musozi wa Hori, iteraniro ryose ribareba.
28.Mose yambura Aroni imyambaro ye ayambika Eleyazari umwana we, Aroni apfira aho, mu mpinga y’uwo musozi. Mose na Eleyazari barawumanuka.
29.Iteraniro ryose ribonye yuko Aroni yapfuye, inzu ya Isirayeli yose imara iminsi mirongo itatu iririra Aroni.
Ibibazo bidufasha gusobanukirwa umusomyi
Ibyo nsomye birambwira ibya nde, kandi biranyigisha iki?
Ibyo nsomye biranyigisha iki
Ku Mana Data wa twese?
Kuri Yesu Kristo?
Ku Mwuka Wera?
Mbese mu byo nsomye harimo:
Urugero rwiza nakurikiza?
Urugero rubi nakwirinda?
Ubusobanuro bw’umusomyi
Isirayeli mwene so arakubwira ati (14): Abedomu bakomokaga kuri Esawu, uwo murumuna we Yakobo yahuguje ubutware akoresheje uburiganya. Abisirayeli bene Yakobo basabye uburenganzira bwo kunyura mu gihugu cyabo bajya i Kanani, abandi barabubangira. Bashobora kuba bari bagifite inzika ishingiye ku byabaye kera hagati ya basekuruza babo. Abedomu bashoboraga no gutinya ko Abisirayeli baba bagifite ingeso yo kuriganya, bakaba bahinira hafi bakabanyaga ubutaka bwabo. Tujye twirinda kurema amateka mabi, yazatubuza umugisha. cyangwa akawubuza abazadukomokaho. Aroni agiye gusanga ubwoko bwe (24): Igihe cya Aroni cyo gutaha cyari kigeze. Imana yashohoje ibyo yamuvuzeho i Meriba (20.12). Ibyo ariko ntibisobanura ko yarimbutse. Yasanze ba sekuruza, asimburwa n’umuhungu we Eliyazari. Yabuze Kanani yo ku isi ariko azataha muri Kanani yo mu ijuru, aho azabana na Yesu, umutambyi mukuru wapfuye akazuka.
[email protected]


text:
Hagiye gushyirwaho ikigega cyunganira abajyanama mu buhinzi
Yanditswe na Mukagahizi Rose
Minisiteri y’Ubuhinzi n’Ubworozi (MINAGRI) na bamwe mu bafatanyabikorwa bayo biyemeje gushyiraho ikigega cyunganira abajyanama mu buhinzi.
Bihaye amezi 4 ngo babe bamaze kuzuza iby’ibanze bikenewe kugira ngo icyo kigega gishyirweho.
Icyo kigega kigamije ko abajyanama mu buhinzi bahabwa agahimbazamusyi kubera uruhare bagira mu gukangurira abahinzi guhinga mu buryo butuma umusaruro wiyongera.
Dr Bucagu Charles, Umuyobozi wungirije w’Ikigo k’Igihugu gishinzwe Iterambere ry’Ubuhinzi n’Ubworozi (RAB) avuga ko hazajya hakurwa amafaranga abiri ku kilo ku bacuruzi b’inyongeramusaruro bo hirya no hino mu gihugu akazajya ajya mu kigega cy’abajyanama mu by’ubuhinzi.
Dr Bucagu asobanura ko hari indi nkomoko y’umutungo w’icyo kigega, ati, “ Ntabwo ari ayo mafaranga yonyine azajyamo kuko hari n’andi mafaranga hirya no hino y’abantu bashaka gufasha mu rwego rw’ubuhinzi bashobora gushyiramo ayo mafaranga, dufite n’abantu dufatanya, abaterankunga bifuza gufasha, rero azagenda yiyongera.
Uyu muyobozi akomeza agira ati “icya ngombwa ni uko icyo kigega kijyaho, ubwo rero turatekereza ko twakwiha amezi atatu cyangwa ane kugira ngo ibyo bintu bibe byagiye mu bikorwa ariko icya ngombwa nuko ayo mafaranga yatangiye gukusanywa, ibisigaye ni ugushyira ku murongo ibijyanye n’amategeko.”
Umuyobozi w’Umushinga ‘Hinga Weze’ , watangijwe ku bufatanye na RAB n’Ikigega Nterankunga cy’Abanyamerika (USAID) ukaba wibanda ku buhinzi no kunoza imirire, Daniel Gies, avuga ko basanzwe bakorana n’abacuruzi b’inyongeramusaruro n’abajyanama mu buhinzi hagamijwe iterambere ryabo.
Akomeza avuga ko biteguye gushyigikira icyo kigega. Yagize ati “Icyo tuzagerageza gukora ni ugushyigikira ibitekerezo bya RAB, iby’abacuruzi b’inyongeramusaruro ndetse n’abajyanama b’ubuhinzi kugira ngo bo ubwabo bishyire hamwe kugira ngo iki kigega kizababere uburyo bwo kugera ku wundi mutungo bityo nabo barusheho gukora ubukangurambaga kuri miliyoni z’abahinzi, barusheho gukoresha inyongeramusaruro.”
Ku ruhande rw’abacuruzi b’inyongeramusaruro bavuga ko biteguye gufasha mu gukusanya amafaranga abiri ku kilo azajya ajya mu kigega cy’abajyanama mu buhinzi.
Nyirimanzi Jean Bosco, umucuruzi w’inyongeramusaruro mu Karere ka Burera avuga ko ahereye mu mwaka wa 2016 yacuruje toni 20, mu mwaka wa 2017 acuruza toni 50, naho muri uyu wa 2018 amaze gucuruza toni 60 kandi ngo afite umuhigo ko mu mwaka utaha azacuruza toni zirenze 90 bityo, agashimangira ko abajyanama b’ubuhinzi babafitiye akamaro gakomeye.
Yagize ati, “Ayo mafaranga tuzayatanga twishimye tunezerewe kubera ko abajyanama mu buhinzi baradufasha mu kazi kacu ka buri munsi kuko ni bo bashishikariza abahinzi kubagurira.”
Imibare ya kampani ikwirakwiza inyongeramusaruro hirya no hino mu gihugu igaragaza ko mu bihembwe by’ihinga 2 bishize abajyanama mu by’ubuhinzi bari kuba barinjije mu kigega cyabo miliyoni zisaga 98 z’amafaranga y’u Rwanda iyo amafaranga 2 ku kilo y’inyongeramusaruro aba yaratangiye gukusanywa.
Kugeza ubu harabarurwa abajyanama mu by’ubuhinzi basaga ibihumbi 14 mu gihugu hose.


text:
Ku itariki ya 28 Mata umwaka w’2018, Nathan w’imyaka 21 ubwo yari atwaye imodoka atashye avuye gukina, imodoka ye yataye icyerekezo bitewe n’urubura rwari rwinshi. Ako kanya imodoka yahise igarama! Yari yangiritse cyane kuko umutwe we wari wakubise ku kirahure cy’imbere mu modoka. Mbere yuko Nathan agobotorwa muri yo, yari amaze hafi amasaha 5 ari aho.
Umuhinzi witwa Jim Bomberg aravuga uko yabonye Nathan ati” Abapolisi barambwiye ngo ningende ndebe ko yaba agihumeka, ndibuka ko numvishe ahumeka gahoro. Ndababwira nti "Ntekereza agihumeka umwuka w’abazima!” Nathan yari akonje cyane, ijosi ryari ryangiritse kandi yari yabyimbye ubwonko.
Aho yari yajyanywe kuvurirwa bahise bamwohereza ku bitaro byisumbuyeho mu gihe cy’iminota 20 yari amaze aho. Ku bitaro bahise bahamagara ababyeyi be, nk’uko mama we abisobanura muri aya magambo ati” Nabyukijwe na terefone yari irimo gusona, umwana yari mu cyumba cy’indembe! Mbere yuko nsohoka mu cyumba, nabanje kwinjira mu masengesho mbwira Imana nti’ Wahisemo ko bimera kuri ya, nanjye ndemera icyo ari cyo cyose wahisemo!”
Ise wa Natan avuga uko yashenguwe akimara kumva iyo nkuru y’inshamugongo, abisobanura muri aya magambo ati” Narapfukamye ndaboroga nkabo nta kiza nabonye mu buzima bwanjye!”
Terry na Lori, ababyeyi ba Nathan bahagurutse mu rugo berekeza ku bitaro muri Califonia mu majyepfo ya Dakota. Lori umuforomokazi w’imyaka 30, yambwiye uwari ushinzwe gukurikira igikorwa cyo kubaga Nathan kubawiza ukuri niba umuhungu wabo agifite amahirwe yo kubaho!
Lori ati” Yatubwiye ko umuhungu atameze neza, ko nibaramuka bamubaze kugira ngo ubwonko bwe bugaruke ku murongo ashobora gupa! Ni nk’aho yambwiye ati’Ntacyo ndibubashe kumarira umuhungu wawe” Icyo gihe yatubwiye ko atatwizeza niba Nathan ari bubeho iryo joro. Ise wa Nathan we byari byamurenze nk’uko abivuga ati” Nabwiye Imana ko ntabasha kwakira ibyo bintu, nti ntabwo namenya icyo gukora ni yo mpamvu nkwinginze unkirize umuhungu”
Mama we yongeye ati “Nazamuye ikiganza cyanjye ngishyira ku wari kubaga Nathan, ndamubwira nti wibagiwe ikintu kimwe, arambaza ati ni iki? Nti”Hari Imana yonyine!”
Amakuru yarasakaye mu mujyi ndetse n’ahandi ku isi hose ko Nathan yakoze impanuka, ibyatumye abantu bose bamusengera baba abo hirya no hino ku isi cyangwa abo hafi aho mu mujyi.
Mu gihe Nathan yari akiri muri Koma, mukuru we Justin yamuririmbiye indirimbo za gikristo, ari byo byakomezaga gutera imbaraga ko ibisubizo bya Nathan biri bube bizima. Uko yamuririmbiraga niko umuvuduko bwonko wagendaga ugabanuka ku kigero kiza, byari ibintu bitangaje! Nyuma y’ibyumweri bike, Lori yizeye Imana yiyumvamo ko akwiye kubwira abaganga bagakura Nathan ku byuma bimwongerera umwuka.
Ati”Mu byukuri njye nari nizeye ko Imana ishobora gukiza umwana wanjye, ariko abaganga bo bumvaga ko ubwonko budafite ubwo bushobozi bwo gukira ndetse no kuba yahumeka wenyine. Ubwo yavanwaga ku cyuma cyamwongereraga umwuka, icyo twabonye twese twaratunguwe tubonye Nathan yeguye umutwe ku gitanda agakorora, tubona ko azanzamutse! Yaravuze ngo “ Ndagukunda!”
Papa wa Nathan ati” Twese twari twizeye ko Yesu ashobora kumukiza, kandi birya byari igitangaza kuko abaganga ntibizeraga ko yazava mu byuma”. Nyuma y’ibyumweru byinshi, Nathan yavuye muri koma, ibintu byatunguye benshi kumubona yongeye kuvuga. Nyuma y’ameze menshi ari kwa muganga, Nathan yasubiye iwabo. Buri muntu wese yazaga kureba uwo muhungu wari upfuye ubu akaba ari muzima.
Ababyeyi ba Natha, ndetse na Nathan ubwe barashima Imana yo yumvise gusenga kw’abatagira shinge na rugero. Nathan agira ati” Ubwo nasubiraga mu rugo, ubwo natemberaga mu mujyi nahuraga n’abantu benshi banyirukankaho bampobera, barira, bashima Imana ko amasengesho yabo yasubijwe, nanjye ibyo ndabishimra Imana kuko yandokoye kubw’umugambi yari mfiteho ngomba kuzasohoza”.
“Mu mwijima mwinshi burya Imana iba igenzura byose, kandi yumva amasengesho y’abayubaha ikayasubiza kubw’ubuntu bwayo” Lori niko avuga. “Buri munsi mpora nshima Imana yo yatugaruriye umuhungu wacu, mpora mbyishimira buri munsi” Papa wa Nathan ni ko avuga.
Imana igihe cyose ni yo iba izi byose bitubaho, tugomba kuyizera dufite imitima iciye bugufi, tukamenya ko ari umubyeyi udukunda.


text:
Kuri Monica, kubyara no kujya kwiga mu mashuri yisumbuye aba mu kigo, ni bimwe mu bihe byamwigishije isomo rikomeye ry’ubuzima. Yabyaye afite imyaka 19 agiye kwimukira mu mwaka wa Gatandatu w’amashuri yisumbuye. Amaze gusama no kubyara byinshi byarahindutse mu buzima bwe. Ni byo koko iyo ubyaye ukiri muto ntibiba byoroshye, ariko ntabwo riba ari iherezo ry’ubuzima. Monica na we n'ubwo yabyaye akiri muto ntiyigeze acika intege. Yarakomeje ariga, abasha gukingiza umwana we, ubu akaba yishimira ko umwana we afite ubuzima bwiza. Ese ni iki cyatumye abishobora?
Niga mu wa Kane nakundanye n’umuhungu twiganaga. Tugeze mu wa Gatanu, ababyeyi bampembye kujya gusura mukuru wange i Kigali maze anjyana mu imurikagurisha (EXPO), mpahurira na wa muhungu. Naraye iwe, dukora imibonano mpuzabitsina mbishaka, ariko arampemukira ntiyakoresha agakingirizo kandi kari gahari yananyemereye kugakoresha. Aha naboneraho kubwira abakobwa kuba maso, kuko nzi ko nta mukobwa wishimira kubyara akiri muto.
Nabibwiye mukuru wange arumirwa. Nasubiye mu rugo ku Gisagara, nka nyuma y’ibyumweru bibiri menya ko ntwite. Sinahise mbibwira ababyeyi. Nafashe ikemezo cyo guhindura ishuri niga ntaha. Inda yagize amezi arindwi ntawurabimenya. Inda igize amezi umunani yatangiye kugaragara, mu rugo barabimenya, barababara bigera aho bampa akato. Impamvu nakomeje guhisha inda ni uko usanga akenshi iyo utwise ukiri muto abantu bumva ko wananiranye, gusa ibi si byo kuko nyuma yo kubyara ubuzima burakomeza ukabasha kugera ku nzozi zawe. Rero abantu bari bakwiye guhindura iyi mitekerereze.
Ku ishuri na bo baje kumenya ko ntwite ntibanca intege mbasha gukora ikizamini cya Leta gisoza amashuri yisumbuye ndanatsinda. Najyaga gukora ikizamini mu gitondo, nimugoroba nkajyana umwana kumukingiza. Ibi byose nabikoraga kubera ko nifuzaga ko umwana wange abona uburenganzira bwo gukingirwa inkingo zose no kugira ubuzima bwiza n'ubwo namubyaye ntabiteguye.
Nyuma rero maze kurangiza kwiga, impuhwe z’ababyeyi zaragarutse bemera kumfasha. Nashatse akazi bakajya basigarana umwana, ubuzima burakomeza. Buri mukobwa akwiye kwirinda kubyara akiri muto, byaba ntacike intege. Mu buzima iyo udacitse intege, ugafata ibyemezo byiza kandi ukagira intego, ubasha kurenga imbogamizi kandi ukagera ku nzozi zawe


text:
Nyamasheke: Shangi: Umwuga w’ubuvumvu umaze kubageza kuri byinshi
Yanditswe na BAHUWIYONGERA SYLVESTRE
Abanyamuryango ba Koperative yorora inzuki ikanacururiza ubuki mu kagari ka Shangi mu murenge wa Shangi mu karere ka Nyamasheke barishimira iterambere bakesha umwuga w’ubuvumvu. Aho bashobora kubona amafaranga 500.000 igihe bahakuye.
Ubwo Imvaho Nshya yasuraga iyi koperative igizwe n’abanyamuryango 22 barimo abagore 9 n’abagabo 13, bayitangarije ko mbere yo gutekereza uyu mushinga w’ubworozi bw’inzuki n’ubucuruzi bw’ubuki bari mu bukene bukabije, ariko ubu bamaze kwigeza heza mu iterambere.
Bavuga kandi ko kugira ngo babashe gukorera ubuki buhagije abakiliya babo kuko ngo buba bukenewe na benshi, babanje gushaka imashini ikora ibishashara vuba, bituma mu gihe k’iminsi 20 bamaze igihe bahakuye ubuki buba bumaze kongera gusubira mu muzinga, bigatuma umusaruro wongera kuboneka vuba nyuma yo kubona undi.
Nzeyimana Jean Bosco uyobora iyi koperative avuga ko uyu ari umurimo bihangiye bamaze gusaba akarere aho bazororera kakabaha amashyamba 2 yose, basanga bagomba kuyabyaza umusaruro ufatika, aho bahise bashyiramo imizinga 65 irimo 48 ya kijyambere yose babyazamo amafaranga 500.000 uko basaruye.
Yagize ati “N’ubwo dusarura amezi make kubera ko mu mezi y’imvura tudasarura cyane, ariko uko dusaruye tubona amafaranga arenga 500.000 kandi dushobora gusarura inshuro 3 mu mwaka. Aya mafaranga aduteza imbere cyane kuko twishyize hamwe dukennye, ariko atuma tubasha kurihira abana bacu amashuri, imiryango yacu yose igatangirwa mituweli kare, tukavugurura inzu zacu ku buryo dutangiye gutura heza tubikesha aya mafaranga.”
Ashima ubuyobozi bw’akarere bwababaye hafi bukabaha n’aho bagika imizinga yabo, bakaba bamaze kwigurira inyubako ikomeye bakoreramo, ubuki babona bakaba bitegura kubukwiza igihugu cyose byaba ngombwa ngo no mu mahanga bukagera yo kuko ngo ari ubuki bw’umwimerere.
Ubwo yasuraga ibikorwa byabo, umuyobozi w’Akarere ka Nyamasheke Kamari Aimé Fabien, yabashimiye uburyo babyaje umusaruro ukomeye aya mashyamba yapfaga ubusa, bakanashimirwa kuba batanga akazi kuko ubu bafite abakozi 6 bahoraho bahemba kandi batagiraga akazi mbere, abasaba gukora ibishoboka byose bakongera ubuki kugira ngo n’igiciro cyabwo kigabanuke.
Ati “Ni byiza kuba mwishimira aho muvuye n’aho mugeze mu myaka 3 gusa mu maze mukora, ariko turifuza ubuki bwinshi. Mwongere imikorere, ubuki buboneke ku giciro kiza natwe nk’akarere tuzakomeza kubaba hafi.”
Bavuga ko bakibangamiwe n’ikibazo k’indabo inzuki zibasha guhova, kugikemura ngo bakaba bafite umushinga wo gutera indabo nyinshi, izi nzuki zibasha gukenera hafi y’iyi mizinga, ngo kuzitera bikazakemura iki kibazo kimeze nk’ingorabahizi bikazanongera ubuki bukiri buke muri aka karere kubera gukenerwa na benshi bahagenda.


text:
Birasa n’aho kwicisha abaturage inzara ari yo nzira FPR yahisemo ngo itsembe mu ibanga igice kinini cy’abaturage ! Gukomeza kurebera aka karengane gakabije kagirirwa rubanda bikwiye gutera isoni umunyarwanda wese ushyira mu gaciro !.
Kuri uyu wa kabiri tariki ya 8 Gashyantare 2012, abarwanashyaka bagize club RDI- Gitarama barateranye mu rwego rwo kungurana ibitekerezo, kurebera hamwe ibimaze kugerwaho na club RDI-Gitarama kimwe n’ibigomba gukorwa mu bihe biri imbere.
Mbere na mbere abarwanashyaka ba RDI i Gitarama bishimiye ishyirwaho rya komite nyobozi y’ishyaka irangajwe imbere na Nyakubahwa Faustin Twagiramungu. Bishimiye ko iyo komite igizwe n’abarwanashyaka bazwiho ubunararibonye mu kuvuganira rubanda ndetse bamwe muri bo bakaba bakiri abasore bafite imbaraga. Bityo bakazabasha kuyobora ishyaka mu nzira itoroshye yo gukuraho ubutegetsi bw’igitugu bwa Jenerali Paul Kagame bumaze kuyogoza u Rwanda bugasimbuzwa ubutegetsi bubereye abaturage kandi bwubahiriza uburenganzira bwaMuntu. Abarwanashyaka kandi barishimira ibimaze kugerwaho na club RDI- Gitarama mu gihe cy’umwaka umwe gusa imaze ivutse.
Club RDI-Gitarama irasaba opozisiyo kwishyira hamwe
Abarwanashyaka ba RDI i Gitarama bashyigikiye byimazeyo igitekerezo cyo kwishyira hamwe kw’amashyaka yose atavuga rumwe n’agatsiko k’ubutegetsi bwa gisirikare kayoboye u Rwanda. “Abagiye inama Imana irabasanga”(l’union fait la force) kandi “ababiri bishyize hamwe baruta umunani urasana”. Nk’uko iyi migani ibisobanura, abarwanashyaka ba RDI i Gitarama basanga ari ngombwa ko abagize opozisiyo bahuriza ingufu hamwe kugira ngo ubutegetsi bw’igitugu bubashe gutsindwa no kuneshwa.
Abarwanashya ba RDI i Gitarama kandi baboneyeho umwanya wo kwamagana bamwe mu bambari ba Kagame bihaye gushaka gusebya no gutesha agaciro bamwe mu bayobozi b’ishyaka. Barasanga aba basebanya ari abagamije guca intege, kurangaza no guhuma amaso abarwanashyaka n’Abanyarwanda muri rusange. Akaba ari muri urwo rwego abarwanashyaka bagize club RDI-Gitarama basaba abarwanashyaka ba RDI aho bari hose n’Abanyarwanda muri rusange kutarangazwa n’inyandiko z’imburamumaro zikorera agatsiko ka Kagame ahubwo bakitabira kurushaho gukunda ishyaka RDI na perezida waryo Nyakubahwa Faustin Twagiramungu.
Club RDI-Gitarama iramagana akarengane gakomeje gukorerwa rubanda
Bamaze kwibukiranya urugomo agatsiko kari ku butegetsi gakomeje gukorera abaturage mu Rwanda, abarwanashyaka ba RDI i Gitarama bamaganye ibyo bikorwa bibi by’urugomo n’ababikora kandi bifuza ko byahagarara. Bimwe muri ibyo bikorwa n’akarengane bimaze iminsi bikorerwa abaturage harimokubabuza gusarura imyaka yabo bihingiye, kubatemera intoki, kubarandurira imyaka, kubasaba gutanga urudaca rw’imisanzu irengeje ubushobozi bwabo, kubasenyera amazu yabo biyubakiye n’ibindi.
Umwanzuro
Bamaze kubona ko ubutegetsi bw’igitugu burushaho kuyogoza u Rwanda n’abarutuye, Abanyarwanda bakaba babayeho mu karengane gakabije kameze nk’ubukoloni n’uburetwa, bamaze kubona ko nta wundi uzakiza Abanyarwanda ako kandare uretse bo ubwabo, bamaze kubona ko abishyize hamwe nta kibananira, abarwanashyaka ba RDI i Gitarama barasaba Abanyarwanda gukomeza guhuriza imbaraga hamwe bashinga clubs za RDI hirya no hino mu gihugu kugira ngo babashe kwigobotora ingoyi bashyizweho n’umunyagitugu Kagame. Barasaba kandi amashyaka atavuga rumwe n’ubutegetsi bwa FPR kwishyira hamwe kugirango arusheho kugira imbaraga zo gushyigura umunyagitugu. Uru rwego mpuzamashyaka nirumara kujyaho, azaba ari intambwe ya mbere ikomeye itewe kandi izatitiza umunyagitugu Kagame n’Agatsiko ke. Kugira ngo ibi bigerweho, byaba byiza ishyaka ryose rishyigikiye iki gitekerezo ribigaragaje ritagombye gutegereza ko hagira abajya kuryinginga. Bityo uru rwego rwajyaho mu buryo bwihuse kandi butanga icyizere cy’ejo hazaza heza ku Banyarwanda ubu barembejwe n’ingoma y’igitugu.
Mahoro Pacis
Perezida wa club RDI-Gitarama
Email : pacismahoro@yahoo.fr


text:
Ni kenshi uzumva abantu bavuga ko ubwiza bw’umugore buterwa na nyir’ukumureba. Umunyarwanda aricara akagira ati: “ijisho ry’undi ntirikurebera umugeni”. Uburanga bw’umugore ni kimwe mu bintu benshi batavugaho rumwe.
Ibi, akenshi biterwa n’uko buhindagurika bitewe n’ibihe umuco ndetse n’umuntu ku giti cye. Mu mico itandukanye hirya no hino ku isi banyuranya ku ngano isura n’ibara ry’uruhu umugore mwiza yagombye kuba afite. Uko iterambere rigenda ryiyongera ni ko imyumvire y’abantu yenda guhurira ku shusho n’imiterere y’umugore mwiza.
Bitandukanye n’ibyo benshi bibwira, ijisho ntirigena ubwiza, ahubwo hari ibipimo by’uburanga bigenderwaho ku Isi yose. Dore bimwe mu bipimo by’ingenzi by’uburanga bw’umugore:
1. Imiterere ndangagitsina ihamye
Uburanga bujyana n’igitsina cya nyirabwo. Abagabo bakunda abagore bafite isura n’imiterere igaragaza ubugore bwabo n’abagore bagakunda abagabo bafite uburanga bwa kigabo. Abagabo benshi bakunze kwikoma abagore cyangwa abakobwa bifitemo ubugabo bakunze kwitwa ibishegabo.
2. Umubiri uringaniye hose
Kugira umubiri udahengamye bigenga ubwiza. Ku bitsina byombi, ibice by’umubiri hafi ya byose bigiye biteganye bibiri bibiri iburyo n’ibumoso iyo hagize ikitaringanira n’ikindi bibyara ubusembwa. Umwanditsi Schmidhuber avuga ko isura y’umugore mwiza ishingiye ku mashushongero (geometrical figures) n’imibare.
3. Imiterere y’igihimba ihamye (Taille: soma taye; cyangwa Waist to Hip Ratio/WHR)
Igipimo cy’imiterere y’igihimba cyagenywe n’Ishami ry'Umuryango w’Abibumbye ryita ku buzima, WHO, gikoreshwa hapimwa ibyo bakunze kwita taye, cyerekana niba umuntu atananutse cyane, abyibushye cyane cyangwa atarahuye n’ubumuga. Ku mugore igipimo gisanzwe ni 0, 71 naho ku mugabo ni 0,95. Iki gipimo kigaragaza kandi ingano y’imisemburo n’uburumbuke bw’umugore.
Abahanga mu by’imibanire Rozin na Fallon bemeza ko abagore n’abakobwa bibwira ko abagabo bakunda abakobwa bananutse cyane. Aba bashakashatsi bavuga ko rimwe na rimwe baba bibeshya kuko hari benshi mu bagabo bakunda umugore wifitemo itoto ryinshi kabone n'ubwo yaba abyibushye.
4. Ubuto
Ubwiza bw’abagore bugera ku rwego ruhanitse iyo bakiri abangavu bukagenda bugabanuka uko bagenda bakura. Ibi inganda nyinshi zikora amavuta zibigenderaho cyane zamamaza zitwaje ko zifite amavuta asubiza mu bwangavu. Mu bihugu byateye imbere benshi mu bagore bakunze kwibagisha kugira ngo bisubize itoto bahoranye. Ubushakashatsi bwakorewe mu mujyi wa Koreya y’amajyepfo, Seoul, abagore n'abakobwa 20 % bemeye ko bibagishije ngo barusheho kuba beza.
5. Kwigirira icyizere
Umugore wigirira icyizere akakigirira n’ubwiza bwe agera aho akemeza abandi ko ari mwiza. Kwerekana ko yihagije bigaragaza ubwisanzure, imbaraga ze n’ibyishimo; gusa iyo abikabirije agaragara nk’umwirasi mu maso ya rubanda.
6. Kumenya kugaragaza ibitekerezo
Ubushobozi bwo kugaragaza amarangamutima n’isura idakanga uyireba na byo bituma umugore arushaho kuba mwiza. Umugore wumva ibitekerezo by'abandi akabiha agaciro arushaho kuba mwiza.
7. Ubwiza karemano
N'ubwo hari ibirungo byinshi bigenga ubwiza bw’abagore, abagore beza kurusha abandi ni abatisigiriza cyane kandi ntibibabuze kuguma kuba beza. N'ubwo akenshi abagabo batwarwa n’abisize cyane burya bakunda kurushaho uwo babona adakeneye kwisiga ngo abe mwiza.
Ububiko-Elvin Ugirumukunda


text:
Mu masaha ya mugitondo kuri Stade ya Kigali iherereye i Nyamirambo, umutoza Kayitesi utoza ikipe y’umupira w’amaguru ya AS Kigali araganira na Kevine, umukobwa w’imyaka 15 ukina umupira w’amaguru ariko ufite byinshi ashaka kungukira kuri uyu mutoza. Muri iki kiganiro bo ubwabo bagiranye bahujwe na Ni Nyampinga, bombi bagarutse no ku mbogamizi bagiye bahura na zo muri uyu mukino wakunze gufatwa nk’aho ari uw’abagabo, n’uburyo barenze iyo myumvire.
Kevine: Coach ndashaka kukubaza ukuntu winjiye mu gukina umupira w’amaguru kandi hari hakiri kera
Coach Kayitesi: Natangiye gukina umupira w’amaguru mu rwego rwo kwishimisha kuva kera nkiga mu mashuri abanza n’ayisumbuye, hanyuma igihe kiza kugera muri za 2000 Leta y’u Rwanda iza kubishyiramo imbaraga ko abagore na bo batangira gukina umupira w’amaguru, kuko nari nkiri muto rero byampesheje amahirwe bahita bantoranya mpita njya kwiga kuba umutoza.
Kevine na we yavuze ko yatangiye gukina umupira w’amaguru ku ishuri mu marushanwa ahuza abanyeshuri biga mu myaka itandukanye ku kigo kimwe (interclass) akaba yaranakiniraga ahazwi nko kwa Gisimba muri Kigali buri wa Gatandatu.
Coach Kayitesi: None se Kevine, ni izihe mbogamizi uhura na zo muri iyi siporo, dore twebwe batangiye baduseka ngo abagore bambara amakabutura bakiruka, bati ese basaze cyangwa? bati abagabo babo ni inganzwa, ngaho nari nkubwiye izo twebwe twahuye na zo, ngaho mbwira nawe.
Kevine: Coach, ngewe abantu baranseka ngo nigize umuhungu nkina imikino y’abahungu, ngo nzazana impfundiko kandi ngo nta n’aho bizangeza.
Coach Kayitesi: Kevi, ibyo ni ibisanzwe, twese twabinyuzemo ariko bene nk’abo ubahimisha kwihugura cyane, ukora imyitozo kenshi gashoboka kugira ngo wityaze ugamije kugera ku ntego ndetse n’inzozi zawe.
Kevine: None se Coach ni iki cyagufashije kugera ku nzozi zawe?
Coach Kayitesi: Ikinyabupfura ni cyo kintu cya mbere. Icyo waba ukora cyose utagira ikinyabupfura nta cyo wageraho. Numviye inama z’abari babirimo hanyuma nkanihugura cyane nkamenya utuntu dushya mu mukino. Ibyo nubikora uzagera kure kandi hari n’impano nashakaga kuguha na yo yagufasha, igizwe n’umupira w’amaguru ndetse n’imyenda ya siporo na yo izabigufashamo.
Kevine asoza agira inama ba Ni Nyampinga mwese ko mutagomba guteshuka ku ntego zanyu ahubwo ko mugomba gukora cyane kandi mukarangwa n’imyitwarire myiza, mwihatira no kunguka ubumenyi bushya.


text:
ISHINGWA RYA KOMITE MPUZABIKORWA Y'UBUMWE, AMAHORO N'UBWIYUNGE MU RWANDA
ITANGAZO RYA KOMITE MPUZABIKORWA Y'UBUMWE, AMAHORO, N'UBWIYUNGE
Taliki ya 23 Gashyantare 2013
Mu kinyejana gishize, amateka y’U Rwanda yakunze kurangwa n’umwiryane n’intambara za kirimbuzi. Abanyarwanda basubiranyemo, bahekura abavandimwe.
Inkomoko y’ayo mahano ni irari ry’ubutegetsi, ni ubutegetsi bubi bugendera kw’iterabwoba, kw’ivanguramoko n’uturere, bugakoresha akarengane, igitugu no kutubahiriza uburenganzira bw’ikiremwamuntu no guhindura Abanyarwanda ingaruzwamuheto.
Abanyarwanda muli rusange ntibahabwa ubwinyagambure ngo batange ibitekerezo byubaka, ahubwo barafungwa, bakicwa, abandi bakameneshwa mu gihugu cyabo bagahinduka impunzi.
Ubwicanyi bwarenze inkombe mu ntambara yo muli 1990 kugeza muli 1994, aho abarasanaga batatiye igihango cy’u Rwanda, bakoshya abatoni babo kwica abo badahuje ubwoko, akarere cyangwa ibitekerezo bya politiki. Iryo shyano ryarakomeje kugera n’aho byarenze imipaka y’igihugu, maze abayobozi b’u Rwanda batangira gukurikirana impunzi mu bihugu zahungiyemo bagamije kuzica no kuzigirira nabi. Ibintu bitigeze bibaho mu mateka y’U Rwanda.
Kubera izo mpamvu zose, twe abashyize umukono kuli ili tangazo, dufatanyije na bagenzi bacu duhuje umugambi, twashinze Komite yo gukusanya, kwiga no gutanga ibitekerezo ku bibazo birebana n’Ubumwe, Amahoro n’Ubwiyunge mu Rwanda.
Komite y’ubwiyunge ni urwego rwigenga, rudakorera mu kwaha kwa Leta. Ifashwa n’abajyanama n’abahuza b’inararibonye, bakunda U Rwanda n’Abanyarwanda nta vangura, kandi bazwiho kuvugisha ukuri no gukoresha ubutabera.
Komite y’Ubwiyunge iboneyeho gushimira abo bantu bose b’inararibonye bahise bitabira uyu mushinga bakemera kutubera abahuza cyangwa abajyanama.
Amashyaka ya politiki, amashyirahamwe yigenga, abantu ku giti cyabo batugiriye icyizere, nabo tubashimiye tubikuye ku mutima.
Komite y’Ubwiyunge iraritse Abanyarwanda bose bakunda amahoro n’ubumwe, b’intera zose, b’amoko yose n’uturere twose, aho batuye hose, haba mu Rwanda cyangwa mu mahanga, kugira ngo bashyigikire kandi bitabirire uyu mushinga ugamije kubafasha gusasa inzobe, kubabarirana, kwiyunga no gusabana, maze bakarangamira kubaka U Rwanda rushya rugendera ku buyobozi buhumuriza kandi burengera buri munyarwanda, muli demokrasi, mu mahoro, mu bumwe no mu majyambere.
Mw’izina rya Komite y’Ubwiyunge
Ndagijimana Jean-Marie Vianney
Matata Joseph
Sisi Evariste
Contact : Phone : +33659222780
Email : jeanmarie.ndagijimana@gmail.com


text:
Hari ababanje kugira impungenge zo gutuzwa mu mudugudu w’icyitegererezo wa Kinigi
Ubuyobozi bw’Akarere ka Musanze bwatangaje ko imiryango 144 igizwe n’abaturage 685 yimuriwe mu mudugudu w’icyitegererezo wa Kinigi izakomeza no guhinga ubutaka bwabo bari basanganywe.
Avuga kuri icyo kibazo kuri iki cyumweru tariki 04 Nyakanga 2021, ubwo muri uwo mudugudu hizihirizwaga ku nshuro ya 27 isabukuru yo kubohora u Rwanda, Umuyobozi wungirije ushinzwe iterambere ry’ubukungu mu Karere ka Musanze, Rucyahanampuhwe Andrew, yavuze ko gutangaza imishinga ubuyobozi bufitiye abaturage bimuriwe muri uwo mudugudu, ari uburyo bwo kubamara impungenge ku bibazo bagiye bibaza.
Hari bamwe muri abo baturage batangiye bumva nabi gahunda Leta yabashyiriyeho yo kubatuza neza, ibavana mu nzu zitabereye imiturire y’igihugu, ibubakira uwo mudugudu ariko bagakomeza kunangira, banga kuva mu nzu zishaje bari bafite ariko uko basobanurirwaga inyungu ziri muri uwo mudugudu baza kubyemera ndetse bishimira kwimuka.
Kugeza ubu abaturage bose bimuriwe mu mudugudu n’abitegura kwimuka barishimye, ndetse nta n’impungenge y’inzara bafite kuko Leta yabemereye ko bazakomeza guhinga amasambu yabo.
Umwe muri bo witwa Izabiriza Ismayili yagize ati “Ibyishimo ni byinshi, ubwa mbere hari abantu benshi babanje kudushyiramo amagambo y’urucantege, batubwira ko ngo bagiye kuducucika, tugira ubwoba abenshi dutekereza kwanga kuzazituzwamo, ariko Leta yaradusobanuriye tumenya ibyiza idushakira turabyumva neza kandi twazishimiye, abatubwiye ayo magambo ni abantu batazi ibyiza Perezida wa Repubulika ari kutuzanira”.
Umusaza witwa Bariyangira Fidèle ati “Ubwa mbere baje kuturemesha inama kwikiriza kwacu kukaba guke, tukumva turababaye kubera kudukura mu masambu yacu, ariko baradusobanuriye aya mazu turayishimira, si twe twarose tuyinjiyemo, ubu ibyishimo byandenze”.
Uwo muyobozi wungirije w’Akarere ka Musanze, yavuze ko uretse guhinga amasambu yabo, bazafashwa no kubona ibindi byangombwa bibafasha kongera umusaruro muri ubwo buhinzi.
Yagize ati “Ubutaka bwabo bazabugumana bakomeze babuhinge, ndetse n’akarere kazabafasha no kubona imbuto ndetse bazubakirwe n’ibigega binini byo guhunikamo imbuto. Icyiza cy’uyu mudugudu ni uko abantu bose batujwemo begereye imirima yabo, ni iby’agaciro kuba umuntu ashobora kurara ahantu heza, akabona n’aho ahinga mu buryo bumworoheye”.
Arongera ati “Ikindi tugiye kubafasha, buri muntu azagumana icyangombwa cy’ubutaka bwe, ariko hejuru y’ibyo tuzafatanya na bo kugira ngo bajye bahinga igihingwa kimwe muri buri gihembwe cy’ihinga, ikindi amazu yari asanzwe arimo yubatse mu kajagari agiye gukurwamo, ubwo butaka na bwo butunganywe buhingwe, nibahinga igihingwa kimwe ku butaka bwahujwe bizadufasha kuzamura umusaruro”.
Umuhango wo gutaha ku mugaragaro uwo mudugudu tariki 04 Nyakanga 2021 witabiriwe na Minisitiri w’Ubutegetsi bw’igihugu Gatabazi JMV, na Minisitiri w’Ingabo z’igihugu Maj Gen Albert Murasira, aho Minisitiri Gatabazi mu butumwa bwe, asanga gutuza abaturage muri uwo mudugudu biri mu nyungu zabo.
Na we yagarutse ku kibazo cy’abatinze kumva inyungu ziri mu mudugudu bubakiwe, aho yagize ati “Kwimura abaturage batuye nabi, mu rwego rwo kubafasha kugezwaho ibikorwa remezo ni cyo twakoze, aho bari batuye bari bababariye agaciro ka miliyoni eshanu n’ibihumbi 300, kandi bashaka kumuha inzu ya miliyoni zisaga 35, inzu z’ibyumba bitatu ifite salon, igikoni, gaz, amashanyarazi, mbeze inzu ihagaze hafi miliyoni 40”.
Arongera ati “Ukumva umuntu aravuze ngo bamuhe miliyoni eshanu ajye kwirwariza, ntabwo wakumva umuntu usaba miliyoni eshanu ngo ajye kwirwariza aho kumuha inzu azabamo akayiraga abana be n’abazamukomokaho bose, ibyo rimwe na rimwe bikunda kubaho iyo abantu batagiriwe inama ngo bumve inyungu z’ibintu, ariko twarabasobanuriye barumvise, imiryango 144 yose igiye gutura muri izi nzu irabyishimiye”.
Minisiriri Gatabazi yavuze ko abo baturage bagiye gutuzwa muri uwo mudugudu, bagiye kubaho mu buzima bwiza aho bazahabwa serivise zose zikenewe akaba abishimira umukuru w’igihugu udahwema gutekereza ku mibereho myiza y’abaturage.
Ati “Tubishimire umukuru w’igihugu, kuko ni we watanze umurongo yarahasuye yarahabonye abona ibitagenda asaba ko bikosorwa, uku ni ko kwibohora nyako”.
Gatabazi yavuze kuri Politiki bafite mu micungire myiza y’iyo midugudu iri kubakirwa hirya no hino mu gihugu, aho buri mudugudu uzajya ugira ubuyobozi bwawo, hakabaho abantu bakurikirana ubuzima bw’abatuye iyo midugudu umunsi ku wundi, hakabaho n’abakurikirana uburyo amatungo yororewe muri iyo midugudu abayeho, aho yemeza ko mu myaka iri imbere abaturage bose bazaba batujwe mu midugudu y’icyitegererezo, mu rwego rwo kubungabunga ubutaka buto igihugu gifite.
Mu ijambo umukuru w’igihugu Paul Kagame yagejeje ku banyarwanda kuri iyi tariki yo kwibohora, yagarutse kuri uwo mudugudu w’icyitegererezo wa Kinigi, aho yavuze ko u Rwanda rw’ubu rusobanuye icyizere, avuga ko uwo mudugudu w’icyitegererezo wa Kinigi n’indi mishinga yo guteza imbere abaturage yakozwe n’ingabo z’igihugu ku bufatanye n’izindi nzego, yerekana ubufatanye no gushyira hamwe kw’Abanyarwanda.